МДҲ мамлакатларидаги энг қиммат ва энг арзон смартфонлар\nЭнг қиммат iPhone\nМДҲнинг қайси мамлакатида iPhone энг қиммат сотилишини аниқлаш учун "Life" нашри Россия, Қозоғистон, Украина ва Беларусдаги ўртача иш ҳақига доир маълумотларни топди ва уларни сўнгги авлод iPhone қурилмаларининг энг машҳури - 32 Гб'ли iPhone 7 қийматига бўлиб чиқди.\nУкраинанинг Молия вазирлиги портали маълумотларига кўра, мамлакатда сентябрь ойи учун минтақалар бўйича ўртача иш ҳақи 2 458 гривенни ташкил қилган. Янги iPhone 7 қурилмаси эса 23 минг гривенга баҳоланади. Бундан шундай хулоса келиб чиқадики, замонавий Apple смартфонини харид қилиш учун украиналик камида тўртта маошини йиғишига тўғри келади. Бир маош = 0,23 iPhone.\nХудди шу даврда Беларусдаги ўртача иш ҳақи Myfin.by порталига кўра, 732,9 беларусь рублига тенг. Apple'нинг расмий дистрибьютори эса фуқаролардан 1 939 беларусь рублини талаб қилади. Бу - 32 Гб'ли iPhone 7 қиймати Беларусдаги ўртача иш ҳақининг икки яримтасидан кўпроғига тенг. Бир маош = 0,37 iPhone.\nҚозоғистон аҳолиси 143,6 минг тенге ўртача иш ҳақи олади - ranking.kz портали маълумотига кўра, минтақадаги ўртача иш ҳақи айнан шундай. Бу ерда iPhone 7 қурилмасини 308 900 тенгега сотиб олиш мумкин. Оддий ишчи бундай смартфон билан мақтаниши учун тахминан иккита маошини йиғиши керак бўлади. Бир маош = 0,46 iPhone.\nРОССТАТ ва РФ МБ маълумотларига кўра, Россияда сентябрь ойи учун ўртача иш ҳақи 36 115 рублни ташкил қилган. Расмийлар эса iPhone 7 қурилмасини 57 минг рублдан таклиф этишмоқда. Шундай экан, россияликлар "олма" қурилмасида ижтимоий тармоқларни саҳифалаб чиқишлари учун тахминан бир ярим ўртача иш ҳақи талаб қилинар экан. Бир маош = 0,63 iPhone.\nДемак, Apple қурилмасини кўриб чиқдик. Унга кўра, iPhone 7 смартфони Украинада энг қиммат, Россияда эса энг арзон эканлиги маълум бўлди.\nЎзбекистоннинг terabayt.uz сайтида маълум қилинишича, пойтахтимизнинг “Малика” савдо марказида Apple компанияси маҳсулоти бўлган 32 Гб'ли iPhone 7 қурилмасининг ўртача нархи – 5 миллион 658 минг сўм.\nЖанубий Кореянинг ботиқ дисплейли флагман смартфонини йирик интернет-дўконлардан 58 минг рублга харид қилиш мумкин. Украиналик сотувчилар унга Apple компанияси маҳсулоти каби нарх белгилашган. Бироқ иккиламчи бозор таклифлари харидорларга кўпроқ маъқул келади: olx.ua эълонлар сайтида ишлатилган, лекин яхши сақланган 32 Гб'ли Galaxy S7 Edge смартфонини ҳаттоки 35 минг рублга сотиб олиш мумкин.\nРоссия дўконлари Samsung флагманига ҳар хил нархлар белгилашган. Масалан, "М.Видео" ва MediaMarkt'да қурилма 60 минг рублга сотилмоқда, "Эльдорадо"да эса худди шундай девайсни 55 минг рублга харид қилиш мумкин. "Авито"да эса бу қурилмани анча паст нархда - ҳатто 24 минг рублга топишнинг иложи бор.\nЎзбекистонда Samsung Galaxy S7 Edge қурилмасини 4 миллион 200 минг сўмга Тошкент шаҳрининг “Малика” савдо марказидан харид қилиш мумкин.\nЯпониянинг Sony Xperia XZ номли мўъжизаси ҳақидаги маълумотлар афтидан украиналик фойдаланувчиларга яхши етиб бормаган. Қурилма атиги бир неча магазиндагина ўртача 48 минг рублга сотилади. “Авито” маҳаллий бўлимида девайсни ҳаттоки 31 минг рублдан топиш мумкин.\nРоссиялик сотувчилар сўнгги япон флагманига у қадар ҳамёнбоп белгилашмаган. 64 Гб’ли Xperia XZ "Связной" ва MediaMarkt’да 50 минг рублга тушади. "Эльдорадо"да смартфон 51 минг рублдан сотилмоқда. Эълонлар сайтида атиги иккитагина шундай телефон топилган, қурилмаларнинг энг арзони 38 минг рублдан сотилмоқда.\nМамлакатимизда Sony Xperia смартфонлари 2 миллион 516 минг – 2 миллион 924 минг сўмдан таклиф қилинмоқда.\nLG G5 модул смартфонининг олтин версияси бутун дунё бўйлаб кутилганидек муваффақиятга эриша олмади. Бу смартфонни allo.ua ва repka.ua дўконларида 40 минг рублдан бироз ортиқроқ нархга сотиб олиш мумкин. Жанубий Корея смартфони comfy.ua сайтида ҳам худди шундай баҳога эга бўлди.\nМаҳаллий ритейлерлар нархлари анча эркин. Масалан, "Связной"да гаджет атиги 30 минг рублга сотилади, "Плеер.ру" дўконида эса бу қурилма минг сўмга қимматроқ. Бошқа йирик дўконлар ҳозирча LG G5 смартфонини таклиф қилишмаяпти. "Авито"да модул смартфонни 24-25 минг рублдан топиш мумкин.\nЖанубий Корея ишлаб чиқарувчисининг LG G5 смартфони Тошкент шаҳрининг савдо марказларида тахминан 3 миллион 400 минг сўмга сотилмоқда.\nСентябрь ойи ўртасида намойиш қилинган Тайваннинг ASUS Zenfone 3 қурилмаси Украинанинг барча йирик савдо майдонларида деярли бир хил нархда сотилади. allo.ua, rozetka.com.ua, repka.ua ва comfy.ua дўконларида девайс 25,3 минг рублга сотилади. Иккиламчи бозорда энг арзон моделни 20 минг рублга харид қилиш мумкин.\n"Связной" ва "Техносил"да ASUS Zenfone 3 24 минг рублга таклиф этилмоқда, бироқ "Плеер.ру" дўконида янги девайсни атиги 20,2 минг рублга сотиб олиш мумкин. Эълонлар сайтида россиялик фойдаланувчилар ишлатилган “зенфонлар”га 17 минг рубль ва ундан юқори нарх белгилашган.\nХитойлик ишлаб чиқарувчи қурилмаси allo.ua сайтида 8,6 минг рублга сотилади. repka.ua дўкони Redmi 3S’ни 200 рублга қимматроқ сотмоқда. olx.ua эълонлар сайтида яхши ҳолатдаги смартфонни атиги 6 минг рублга харид қилиш мумкин.\nРоссия чакана савдосида Хитой смартфонлари анча қиммат нархда сотилади. Масалан, "Связной" ва "М.Видео"да қурилмани 13 минг рублга харид қилиш мумкин. Иккиламчи бозорда тафовут у қадар катта эмас: одамлар ишлатилган смартфонни 7 минг рублга таклиф қилишмоқда.\n16 Гб’ли iPhone 5s ҳали-ҳануз фойдаланувчилар орасида кенг қўлланмоқда, шу боис уни деярли ҳар бир дўкондан топиш мумкин. rozetka.ua, repka.ua ва comfy.ua дўконлари смартфонни харидорларга 25,3 минг рублдан сотишмоқда. Ишлатилган iPhone 5s қурилмасини эса атиги 12 минг рублга харид қилиш мумкин.\nМаҳаллий йирик дўконлар iPhone’нинг эскирган моделига қанча “камтар” нархлар белгилашган: "Связной", "Эльдорадо" ва "М.Видео"да “олма” девайсини 21 минг рублга харид қилиш мумкин. Иккиламчи бозорда эса – ҳаттоки 11 минг рублдан ҳам топилади.\nЮртимизда ҳам Apple iPhone 5S (16 Гб) смартфонига бўлган талаб анча катта. Унинг “Малика” савдо расталаридаги баҳоси – 2 миллион 380 минг сўмни ташкил қилмоқда.


“БИЗ СОҒЛОМ ТУРМУШ ТАРЗИ ТАРАФДОРИМИЗ!” » National Institute of Fine Arts and Design named after Kamoliddin Bekhzad\n18 ноябрь куни институтда Тошкент шаҳар саломатлик ва тиббий статистика институти ҳамда Камолиддин Беҳзод номидаги Миллий рассомлик ва дизайн институти “Тасвирий санъат” факультети билан ҳамкорликда “Биз соғлом турмуш тарзи тарафдоримиз!” мавзусида учрашув бўлиб ўтди.\nТадбирда Тошкент шаҳар саломатлик ва тиббий статистика институти услубчиси Ш.Х.Сиддикова, Тошкент шаҳар ОИТСга қарши курашиш маркази врач эпидемиологи Д.А.Акрамова, Миробод тумани Марказий кўп тармоқли поликлиника онколог шифокори Р.Ш.Норбоева, Миробод тумани Марказий кўп тармоқли поликлиника СТТШ бўйича ҳамшира Г.О.Елахунова, Тасвирий санъат факультети инспектори Н.И.Абдуллаева, Камолиддин Беҳзод номидаги Миллий рассомлик ва дизайн институти ҳамшираси О.Ж.Оллаберганова ва институт талабалари иштирок этдилар.\nКун тартибида сўзга чиққан Тасвирий санъат факультети инспектори Н.И.Абдуллаева ташриф буюрган меҳмонларни бирма-бир таништириб ўтди. Кун тартибига киритилган масалага эътибор қаратиб, соғлом турмуш тарзининг мазмун-моҳиятига тўхталиб ўтди. Сўзни Миробод тумани Марказий кўп тармоқли поликлиника онколог шифокори Р.Ш.Норбоевага берди.\nНорбоевасут бези саратонининг келиб чиқиш сабаблари, олдини олиш учун нималар қилиш кераклиги ҳақида батафсил гапириб ўтди. Давра суҳбат исботи тариқасида тақдимот намойишига эътибор қаратди. Сут бези саратонининг эрта диагностикасини, маърузачи ўсмани интераэпитэал ўсиш босқичида аниқлаш ва инсон организмидаги ўсма жараёнини тўлиқ йўқотиш деб тушунтирди. Ўсмани ўз вақтидаги диагностикаси эса бу беморларда ўсмадан тўлиқ тузалиб кетиши мумкин бўлган босқичида аниқланиши кузатилади.\nШ.Х.Сиддикова сўзга чиқди ва қизларни оилага тайёрлашда нималарга аҳамият бериш кераклигига эътибор қаратди. Соғлом турмуш тарзи тамойилларига риоя қилиш кераклиги хақида батафсил гапириб берди. Бунда исталмаган ҳомила, ўзини жинсий алоқалардан ҳимоялаш, пала-партиш жинсий алоқаларга тушмаслиги, санитария ва гигиена қоидаларига риоя қилиш кераклигига тўхталиб ўтди. Шу билан биргаликда, оила мактабига тайёр бўлишда шарқона фазилатларни ўзида мужассам этиши, яъни ибо, ҳаё, андишалик каби аёлларга мос бўлган одоб-ахлоқ сифатларига эга бўлиши, қизларни тана аъзоларига ҳамда соғлигига доимо эътибор бериши билан боғлиқ бўлган бир қатор долзарб масалаларга тўхталиб ўтди.\nД.А.Акромова ОИВ-ОИТС инфекцияси 3 хил – жинсий, вертикал, парентерал йўл орқали юқиши ҳақида, ушбу инфекциянинг асоратлари ва олдини олиш учун нималар қилиш кераклиги хақида батафсил гапириб, талабалар томонидан берилган саволларга жавоб берди.\nО.Ж.Оллабергановасўзга чиқиб, қизларни шахсий гигиена ва санитария қоидаларига эътибор беришлари ҳақида гапириб ўтди. Бу борадаги тақдимот ва видеоролик намойиш этилди. Тақдимот давомида тиббиётда санитария ва гигиена соҳасида олиб борилаётган изчил ишлар, илмий ишлар натижалари борасида сўз юритилди.\nЙиғилишда иштирок этган талабалар мавзу бўйича ўзларини қизиқтирган саволлари билан сўзга чиқдилар ва керакли бўлган маслаҳатларга эга бўлдилар.\nМазкур мавзудаги суҳбатларни режага биноан мутахассисларнинг иштирокида ўтказиб турилиши келишиб олинди.


Qalampir.uz - Буффон йиғлади, Италия терма жамоаси Россияга бора олмайди\nБуффон йиғлади, Италия терма жамоаси Россияга бора олмайди\n09:50, 14.11.2017 Спорт\nЖаҳон чемпионатида иштирок этиш йўлланмаси учун яна 3 та ўрин қолди.\nБугун, 14 ноябрь куни жаҳон чемпионати мусобақасининг ўтиш босқичидан ўрин олган Италия ҳамда Швеция терма жамоалари ўртасидаги учрашув ниҳоясига етди. Ўйинда 0:0 ҳисобидаги дуранг қайд этилди.\nМазкур ҳисоб эса Италия терма жамоасини муниалдан қолиб кетишини таъминлади. Чунки, биринчи ўйинда Швеция терма жамоаси 1:0 ҳисобида ғалабага эришганди.\nМайдон эгалари ўйин давомида бир қанча хавфли вазиятлар яратишди, голга жуда яқин келишди.\nБироқ италияликлар сафида тўпни дарвозага тўғрилаб қўядиган футболчи топилмади ва шу тариқа Италия ва Россияга боришни орзу қилган Буффон мундиалдан расман четда қолишди.\nБундан ташқари, Италия 1958 йилдан буён илк марта жаҳон чемпионатида иштирок этмайди.\nЯъни мураббий Жампьеро Вентура қўл остидаги Италия терма жамоаси сўнгги 59-йилда илк марта нуфузли мусобақадан четда қолиб кетди.\nШвеция эса ўзига керакли натижани қайд этиб, Россия мундиали йўлланмага эга бўлди.\nЖЧ-2018 ўтиш ўйини, жавоб учрашуви\nИталия–Швеция — 0:0.\nИталия: Буффон, Барзальи, Бонуччи, Кьеллини, Дармиан (ал Шаарави, 63), Пароло, Кандрева (Бернардески, 76), Флоренци, Жоржиньо, Иммобиле, Габбьядини (Белотти, 63).\nШвеция: Ольсен, Гранквист, Аугустинссон, Линделёф, Люстиг, Классон (Роден, 72), Ларссон, Юханссон (Свенссон, 19), Форсберг, Берг, Тойвонен (Телин, 54).\nОгоҳлантиришлар: Кьеллини (9), Юханссон (9), Барзальи (22), Форсберг (29), Люстиг (65), Телин (69), Иммобиле (90), Бернардески (90), Ольсен (90).\nЭслатиб ўтамиз, кеча Хорватия ҳамда Швейцария терма жамоалари ЖЧ–2018 мусобақасида қатнашиш имкониятига эга бўлишгани ҳақида хабар бергандик.\nЖаҳон чемпионати гуруҳ босқичида 32 та жамоа иштирок этади. Ҳозирча 29 жамоа мусобақада иштирок этиш ҳуқуқини қўлга киритиб бўлди.\nҚолган гуруҳ босқичидаги ва плей-офф учрашувлари шу ой якунига қадар бўлиб ўтади ва барча 32 жамоанинг қайсилар эканлигига аниқлик киритилади. Гуруҳ босқичига қуръа ташлаш маросими 1 декабрь куни ўтказилади.\nҚуйида ЖЧ–2018да иштирок этадиган жамоаларнинг тўлиқ рўйхати билан танишинг: Россия, Бразилия, Эрон, Япония, Мексика, Бельгия, Жанубий Корея, Саудия Арабистони, Германия, Англия, Испания, Нигерия, Коста-Рика, Польша, Миср, Исландия, Сербия, Португалия, Франция, Уругвай, Аргентина, Колумбия, Панама, Сенегал, Тунис, Марокаш, Швейцария, Хорватия, Швеция.\nТеглар:Италия Швеция ЖЧ-2018\n21:25, 06.10.2018 17 803\n8 ёшли қизалоқ 1,5 минг йиллик қилич топиб олди\n17:24, 05.10.2018 6 085\nРоналду ўйинида трансформация, Пёнтекда эса дубл\n17:37, 01.10.2018 2 049\n17:30, 29.09.2018 6 021\n“А” серияда тур натижалари: Етакчилар ғалаба қозонишди, Роналду эса гол ура олмади\n15:22, 27.09.2018 898


Люк Девин: “Президент Шавкат Мирзиёев раҳбарлигида амалга оширилаётган либераллашув ва демократлашув жараёнларини олқишлаймиз” - Халқ сўзи\n16:14 14 Июнь 2018 Сиёсат\nТашриф доирасида делегация “Ўзбекистон — ЕИ” ҳамкорлик қўмитасининг 15-мажлиси, Ўзбекистон ва ЕИ ўртасидаги иқтисодиёт, савдо ва инвестиция бўйича ёрдамчи қўмитанинг 13-мажлисида иштироки этди, Бельгия ва Нидерландия ишбилармонлик доиралари вакиллари билан учрашди.\nЎзбекистон Республикаси ташқи савдо вазирлиги матбуот хизмати томонидан маълум қилинишича, мажлисларда кенг кўламдаги ҳамкорликнинг долзарб масалалари кўриб чиқилар экан, Ўзбекистон томони юртимизда ижтимоий-иқтисодий, сиёсий соҳалар, инсон ҳуқуқларини ҳимоя қилиш ва қулай инвестициявий ҳамда бизнес муҳити яратиш соҳасида рўй бераётган янгиланишлар ҳақида ҳам батафсил маълумот берди.\nХусусан,“Ўзбекистон - ЕИ” ҳамкорлик қўмитасининг 15-мажлисини Жамшид Хўжаев билан бирга Европа ташқи фаолият хизматларининг Европа ва Марказий Осиё бўйича бошқарувчи директори ўринбосари Люк Девин олиб борди.\n“Биз Ўзбекистонда Президент Шавкат Мирзиёев раҳбарлигида амалга оширилаётган либераллашув ва демократлашув жараёнларини олқишлаймиз. Ўзбекистон ва Европа Иттифоқи ўртасидаги икки томонлама муносабатларда тарихий палла бошланди. ЕИ Ўзбекистонда рўй бераётган ва бутун Марказий Осиёни жадал ўзгаришига олиб келаётган жадал янгиланишларни катта қизиқиш билан кузатиб келяпти. Европа Иттифоқининг олий вакили Ф. Могерини охирги йилда Ўзбекистонга икки бор ташриф буюргани ҳам мамлакатга эътибор ошгани ва икки томонлама алоқаларни ривожлантиришга жиддий киришилганидан дарак беради”, - деди Люк Девин.\nАйни чоғда ЕИ мамлакатда бошланган солиқ ислоҳотини ҳам қўллаб-қувватлайди ва соҳани комплекс ислоҳ этиш солиқ йиғиш тизимини бир хиллаштириш, алоҳида компаниялар учун асоссиз имтиёз бериш амалиётидан воз кечиш, умуман, давлат иқтисодиётига ижобий таъсир кўрсатади, деб ҳисоблайди.\nЎз навбатида, Ўзбекистон Асосий преференциялар тизимлари доирасида ЕИнинг бир томонлама тариф имтиёзларини олиши йўлида қолган иккита халқаро конвенцияни ратификация қилиш ва самарали жорий этиш, миллий қонунчилик ва амалиётни ЖСТ нормаларига мувофиқлаштиришга ҳам техник кўмак кўрсатиладиган бўлди. Бунда мамлакатимиз ЕИнинг санитар ва фитосанитар меъёрлар, савдодаги техник чекловлар, қишлоқ хўжалигини қўллаб-қувватлаш, интеллектуал мулк ҳуқуқлари каби жабҳалардаги тажрибасини қабул қилиши муҳимлиги айтиб ўтилди.\nЕвропанинг Осиё тадқиқотлари институти директори А. Гётальснинг айтишича, жадал ислоҳотлар ва яратилаётган эркин иқтисодий зоналар туфайли Ўзбекистон минтақанинг сиёсий ва савдо-иқтисодий хабига айланмоқда. Янги транспорт-коммуникация ташаббуслари минтақадаги барча давлатлар, хусусан, Афғонистонни ҳам ташқи дунёга олиб чиқяпти. Бир вақтнинг ўзида янги савдо келишувлари мамлакатни асосий хориж иқтисодиётлари билан боғламоқда. Бинобарин, ЕИ Ўзбекистоннинг тўртинчи энг йирик савдо шеригига айланди.\nЕИнинг республикага кўмак бериш бўйича 2014-2020 йилларга мўлжалланган амалдаги миллий дастурининг умумий бюджети 168 миллион еврога тенг. Шундан 46 миллион евродан зиёди айни пайтда “Сув ресурсларини барқарор бошқариш” (20 миллион евро), “Мева-сабзавот секторини ривожлантириш” (боғдорчилик, 21,5 миллион евро), “Пахтачилик секторини ривожлантириш” (5 миллион евро) лойиҳалари доирасида ўзлаштирилмоқда.\nЖумладан, голланд компанияларининг кластер тизимини қўллаган ҳолда боғдорчиликни ривожлантириш бўйича иш тажрибасини кўриб чиқиш мақсадида Амстердамда мамлакат Иқтисодиёт, қишлоқ хўжалиги ва инновациялар вазирлиги раҳбарияти, Голландия ишлаб чиқарувчилар уюшмаси (DPA), Fresh Produce Centre уюшмаси, World Horti Center билим ва инновациялар маркази каби ташкилотлар раҳбарлари билан мулоқот ўтказилди.\nГап шундаки, Виктор Паулс раҳбарлик қиладиган Luga-Nova GmbH компанияси Mix Market савдо тармоқлари билан келишувга эга бўлиб, у Ўзбекистон маҳсулотлари (қуруқ мевалар, консерваланган палов, қовунлар, гилослар)ни Германия дўконларига етказиб беради. Айни пайтда 300 тонна миқдордаги ўзбек музқаймоқларини Германияга импорт қилиш масаласи кўриб чиқиляпти.\nТашриф давомида Фламанд инвестиция ва савдо агентлиги(ФИСА) ижрочи директори Клэр Тиллекаертс билан ҳам суҳбат қурилди. Мазкур агентликка Бельгиядаги Фландрия минтақасида асос солинган бўлиб, у халқаро иқтисодий сиёсатда катта роль ўйнайди. ФИСА 37 мингта савдо компаниясини ўзида бирлаштирган бўлиб, дунё бўйлаб 70дан ортиқ минтақавий ваколатхоналари мавжуд. Айни пайтда Бельгия ва Ўзбекистон ўртасидаги савдо айланмасининг 80 фоизи айнан фламанд компаниялари ҳиссасига тўғри келади. Улар машинасозлик, фармцевтика, кимё саноати, тўқимачилик, жумладан, гиламдўзлик, қурилиш, ахборот технологияларини ўз ичига олган хизматлар кўрсатиш соҳаларида фаолият кўрсатиб келади. Ўзбекистон билан савдо-иқтисодий ҳамкорликни мустаҳкамлаш мақсадида ФИСА шу ойда Тошкентда ўз ваколатхонасини очмоқчи.


«Солиқ ва божхона хабарлари» газетасининг 2014 йил 7 октябрь 40-сони - Gazeta.Norma.uz\n«Солиқ ва божхона хабарлари», №40, 2014й. 7 октябрь\nИқтисодиётнинг ўзига хос барометри ҳисобланган биржа савдоларида тадбиркорлик субъектлари фаол иштирок этаётир. Масалан, кичик тадбиркорлик субъектларининг жорий йил биринчи ярмида биржа савдолари орқали сотган маҳсулотлари ҳажми 1,9 баробар ошди.\nДСИ 56 млн сўмни субсидиар тартибда «Б» МЧЖ собиқ муассиси ва собиқ раҳбарининг шахсий мол-мулки ҳисобидан ундириш нияти тўғрисида маълум қилди. Субсидиар тартибда ундириш нима дегани? Бюджет олдидаги қарз суммасини субсидиар тартибда собиқ муассис ва собиқ раҳбарнинг шахсий мулки ҳисобидан ундириш мумкинми?\nКорхона кесимида ходимларнинг энг кам меъёрий сони ҳисоблаб чиқарилганда ва меъёрий меҳнатга ҳақ тўлаш фондининг суммасини ҳисоб-китоб қилишда 2200-сон ва 2173-сон низомларга асосан декретдаги ходимамизни маъмурий ва техник ходимларнинг штат бирликлари миқдорига киритишимиз керак бўладими ёки йўқми?\nКорхонамизда 16 нафар ходим фаолият юритади, улардан 4 нафари ишлаган даври мобайнида умуман меҳнат таътилидан фойдаланмаган. Ана шундай ходимларимиздан бири 2014 йил 1 сентябрдан ишдан бўшаш тўғрисида ариза билан мурожаат қилди ва бу ҳақда буйруқ ҳам чиқарилди. Мазкур ходимга биз меҳнат таътили пулини тўлашимиз керакми ёки йўқми? Агар тўлашимиз керак бўлса, қандай даврлар учун? 2014 йил 1 июлдан штатлар жадвалига ўзгартиришлар киритилиб, ходимларга янгидан ойлик маошлар миқдори ўрнатилган. Таътил пуллари ҳисоб-китобига қайси иш ҳақи қабул қилинади?\nКўп йўналишли фермер хўжалиги балансида 5-даражадаги автостанция бор. У йўл чипталарини сотиш орқали йўловчиларни ташиш билан шуғулланадиган корхоналарга хизмат қилади. Корхоналар билан тузилган шартномаларга кўра чипталарни сотишдан даромаднинг 10%и хўжаликнинг ҳисоб-китоб варағида қолади, қолган 90%и йўловчи ташийдиган корхоналарга ўтказилади. Бугунги кунгача биз чипталарни сотишдан ЯСТни соф даромаддан 6%лик ставкада тўлаб келардик. Энди эса солиқ органлари 33% тўлаш керак дейишяпти. Агар ташкилот йўл чипталарини сотишдан ҳақ тарзида даромадга эга бўлса, бироқ ана шу даромад доирасида таъмирлаш, техник хизмат кўрсатиш бўйича ва бошқа қўшимча хизматлар кўрсатса, у ЯСТни қандай ставкада тўлаши керак?\nКорхонамиз Ўзбекистоннинг бутун ҳудудида дори воситаларининг улгуржи савдоси билан шуғулланишни режалаштиряпти. Корхона олдида савдо агентларини бутун республика бўйича танлаб олиш масаласи турибди. Бундай ходимларни касаначилар сифатида қабул қилиб, уларга зарур техник ускуналарни (компьютер, принтер, қоғоз, уяли телефон ва ҳоказо) топширса бўладими? Меҳнат ва аҳолини ижтимоий муҳофаза қилиш вазирлигининг туман бўлими ушбу тоифани касаначилар тоифасига киритиш мумкин деяпти. Бироқ солиқ органлари аксинча фикрда.\nБир вақтда уч фирмада (уларнинг иккитасида ўриндошлик бўйича) ишласа бўладими?\nЭлектрон авиачипталарни сотишда фискал хотирага эга бўлган НКМни қўллаш мажбурийми?\nЭкспертнинг бўнакдан норезидентнинг фойда солиғини ушлаш масалаларига доир нуқтаи назари.\nЖурналистлар учун қалам ҳақи (гонорар)ни тўлашда қандай солиқ оқибатлари юзага келади?\nПахта йиғим-теримида қатнашиш учун корхонамизнинг 3 нафар ходими пахтага юборилди. Билишимизча, 2013 йилда пахта йиғим-теримида қатнашган ходимлар даромадидан даромад солиғи олинар эди.\nБиз солиқ солинадиган базага харидорларга чегирма берганимизда ягона солиқ тўловидан чегирма суммаси чиқариб ташлангандан кейинги суммасини киритамизми ёки чегирмани ҳисобга олмаган ҳолдаги сумма?\nТуркиядан 187 млн сўмлик ишлаб чиқариш ускунамизга бутловчи буюмлар олинди. Контракт суммаси еврода белгиланган бўлиб, Ўзбекистон Республикаси норезиденти билан тузилган. Унинг Ўзбекистонда доимий муассасаси йўқ. Контрактда норезидент томонидан бошқа ишлар ва хизматлар кўрсатилиши белгиланмаган. Ушбу товарни импорт қилишда солиқ солинадиган база қандай белгиланади?\nКорхонамизда байрам муносабати билан ходимларга бир марталик мукофот тўлаш тўғрисида буйруқ чиқардик. Биз бу мукофот пулидан 25 фоизли ягона ижтимоий тўловни ажратишимиз шартми? Айтинг-чи, ягона ижтимоий тўлов биз амалга оширадиган мукофот пули каби корхонанинг харажати таркибига кирадими ёки йўқми?\nБиз ундирилган жарима суммасини бухгалтерия ҳисобида қандай акс эттиришимиз керак ва ушбу операциялар бўйича солиқ оқибатлари юзага келадими ёки йўқми?\nКорхонамиз ҳисобрақамида пул маблағлари етишмаслиги сабабли таъсисчимизга бизнинг балансга муқаддам қурилиш-монтаж ишларини амалга ошириш учун харид қилинган материаллар берилса бўладими? Ушбу операция амалга ошириладиган бўлса, бизлар учун солиқ оқибатлари юзага келадими?\nТашкилотимиз нотижорат ташкилоти сифатида фаолият юритади. Балансимизда умумий майдони 350 кв.м бўлган бино мавжуд. Шу бинонинг 150 кв.м қисмини бошқа юридик шахсларга ижарага беришга қарор қилдик. Бизнинг ҳолатда мол-мулкни ижарага беришдан олинган даромадларга юридик шахслардан олинадиган фойда солиғи солинадими?\nЮқори ташкилот балансида бўлган бинолар ижарага берилган бўлиб, ижарага олувчилардан топшириқ шартномасига асосан иссиқ сув ва иссиқлик энергияси етказиб берувчи ташкилот билан ҳисоб-китоб қилиш, харажатларни тақсимлаб ундириб олиш бизнинг марказимиз зиммасига юклатилган. Марказимиз иссиқ сув ва иссиқлик энергияси бўйича харажатларнинг ўзига тегишли қисмини харажатга киритиб, қолган қисмини ижарачилардан ундириб олиш учун ҳисобварақ-фактураларни ҚҚСсиз ёзади ва ижарадаги ташкилотларга тақдим этади. Бу ҳолат бўйича баъзи ижарада турган ташкилотлар биздан ҳисобварақ-фактурада ҚҚСни акс эттириришимизни талаб қилишмоқда.\nБиз билан ишлаб келаётган якка тартибдаги тадбиркорлар маҳсулот сотиб олиш учун келишганда ҳисобварақ-фактурани расмийлаштиришга бериладиган ишончнома ўрнига ҳисобварақ-фактуранинг «маҳсулотни олдим» устунига имзо қўйиб, муҳр билан имзони тасдиқласам бўладими деган савол билан мурожаат қилишмоқда. Яъни ишончнома бермасдан, маҳсулотни олиб, ҳисобварақ-фактурани ўз имзоси ва муҳри билан тасдиқлаб кетишни хоҳламоқда. Ушбу ҳолат амалдаги қонунчиликка зид эмасми?\nПрофессионал ривожланиш маркази «Norma» компаниялар гуруҳига мансуб муассаса бўлиб, мутахассисларга таълим бериш ва уларнинг малакасини ошириш масканигина эмас, балки кўпчилик аллақачонлардан буён жумбоқ бўлиб ётган саволларига жавоб оладиган, таълим орасидаги танаффусларда қаҳвахўрлик қилиб дам олинадиган ва дилкаш суҳбат қилинадиган, фойдали амалий танишувлар содир бўладиган ажиб гўша сифатида эл оғзига тушди.\n2004 йил 5 октябрда Бухарест шаҳрида имзоланган Халқаро почта жўнатмалари бўйича Конвенцияга ҳамда Почта алоқаси хизматларини кўрсатиш қоидаларига асосан қимматбаҳо металлардан ясалган заргарлик буюмларини почта жўнатмалари орқали жўнатиш тақиқланади.\nСохта «тадбиркор»лар муаллифларнинг ҳуқуқларини қўпол равишда бузиб, уларга жиддий зарар етказиш билан бир қаторда, хорижнинг ур-йиқит, шовқин-суронли ва баъзида беҳаё фильмларини кенг тарқатиш орқали ёшларимиз маънавиятига жиддий хавф туғдиришади.\n№39 30 сентябрь 2014\n№38 23 сентябрь 2014\n№37 16 сентябрь 2014\n№36 9 сентябрь 2014\n№35 2 сентябрь 2014


Мариуполнинг сўнгги қалъаси. «Азовстал» ҳимоячилари суратларда\n21:16 / 12.05.2022\n«Азовстал» - Мариуполнинг россиялик ҳарбийлар томонидан эгалланмаган сўнгги қисми. Шаҳар март ойи бошидан қамал қилинганди. Украинларнинг «Азов» полки жангчилари икки ойдан ошиқ вақт давомида «Азовстал»да мудофаани ушлаб туришибди.\n«Азовстал» заводи учун жанг қарийб икки ойдан буён давом этмоқда — россиялик ҳарбийлар ушбу ҳудудни олиш учун март ойи ўрталарида ҳаракат бошлаганди. Ҳозирда завод — амалда эгаллаб бўлинган Мариупол шаҳридаги украин ҳарбийлари қаршилигининг сўнгги қалъасидир. Апрел ойи охирида Владимир Путин штурмни бекор қилишга буйруқ берганди, аммо «Азовстал» мудофаачилари доимий равишда янги зарбалар ҳақида хабар бериб келишмоқда — заводни эгаллаш учун ҳаракатлар давом этмоқда. Май ойи бошида халқаро ташкилотлар иштирокида ҳудуддан тинч аҳоли вакиллари эвакуация қилинди, 8 май куни эса комбинатни ҳимоя қилаётган «Азов» полки жангчилари «самарали мудофаа учун барча ресурслар» сарфлаб бўлинганини маълум қилди. Батальоннинг телеграм-каналида ярадор жангчилар фотосуратлари эълон қилинди ва «цивилизация дунёси»дан уларни эвакуация қилишда ёрдам сўралди: «Дунё Мариуполнинг ярадор ва майиб бўлган ҳимоячилари қандай шароитларда эканини кўриши ва ҳаракат бошлаши керак».\nУкраина ҳукумати, БМТ ва Қизил Хоч саъй-ҳаракатлари билан завод ҳудудида яширинган юзлаб тинч аҳоли вакилларини эвакуация қилишга муваффақ бўлинди. Эндиликда «Азов» жангчилари ҳам ёрдам кутишмоқда. Улар катта йўқотишларга учраган, озиқ-овқат ва бошқа ресурслар тугамоқда.\n«Азов» бўлинмаси 2014 йил майида Мариуполда 70 нафар кўнгилли томонидан тузилган. Ўша йил сентябрига келиб бўлинма полкка айланган, ноябрда эса Украина миллий гвардияси таркибига ўтказилган. Айни вақтга келиб «Азов» полки жангчилари сони 800 нафар атрофида.\nУкраинага босқиннинг илк кунларидаёқ россиялик ҳарбийлар ва ДХР айирмачилари асосий эътиборни Мариуполни эгаллашга қаратди. Қарийб ярим миллион аҳоли яшаган бу шаҳар нафақат Азов денгизидаги муҳим порт, балки сиёсий аҳамиятга эга шаҳар ҳам эди.\n2014 йил май-июн ойларида, украин кучларининг айирмачиларга қарши аксилтеррор амалиёти вақтида Украина армияси ва кўнгиллилар батальони шаҳарни қайтариб олади. Ўша вақтдан буён иккита металлургия гиганти (Ильич номидаги комбинат ва «Азовстал») ҳамда бир машинасозлик заводи («Азовмаш») билан осуда яшаб, ривожланиб келаётганди.\n2022 йил март ойи бошидаёқ Россия қўшинлари Мариуполни барча томондан қуршаб олди ва уни денгиздан узиб қўйди. Шаҳар мудофаасида «Азов» полки, 36-денгиз пиёдалар бригадаси, шунингдек чегарачилар, полициячилар ва Украина хавфсизлик хизмати ходимлари қатнашди.\nМариуполни қамал қилган РФ армияси ва ДХР айирмачилари апрел ойи ўрталарида украин кучларини деярли барча қаршилик ўчоқларидан сиқиб чиқаришди, жумладан денгиз порти ва Ильич номидаги заводдан ҳам.\nШу билан бирга қамал вақтида шаҳар деярли буткул вайрон бўлди: Украина ҳукумати маълумотига кўра, артиллерия ва авиация зарбалари оқибатида биноларнинг 90 фоизи бузилган, 25 минг атрофида тинч аҳоли вакиллари ҳалок бўлган.\nАпрел ойи ўрталарида украиналик денгиз пиёдаларининг бир қисми шаҳар шимолидаги Ильич номидаги заводдан қуршовни ёриб ўтиб, жанубда жойлашган «Азовстал»ни ҳимоя қилаётган «Азов» полки билан бирлашди.\nШу билан бирга, Россия мудофаа вазирлигига кўра, бу бўлинманинг катта қисми - минг нафар атрофидаги пиёда асир тушган. Кейинроқ бригада командири Владимир Баранюк ҳам асирликда экани маълум бўлди.\nШу тариқа, Россия асосий эътиборини «Азовстал» учун қаратиш имконига эга бўлди ва бу ҳудуд деярли ҳар куни ўққа тутила бошланди. «Улар [россияликлар] бункер учун бомбалар ташламоқда, ракеталар учирмоқда, артиллериянинг барча турларини қўлламоқда, қуруқликдан ҳам, денгиздан ҳам ўққа тутмоқда», деганди «Азов» полки командири Денис Прокопенко.\n«Азовстал» қандай жой?\n«Азовстал» - қарийб 100 йиллик тарихга эга металлургия гигантидир. У Кальмиус дарёсининг чап соҳилида улкан майдонни эгаллаган. Комплекс дарё ва Азов денгизи ўртасидаги соҳилда жойлашган. Завод ўз юк ташиш порти ва кенг ер ости коммунал тизимига эга ҳисобланади.\n«Азовстал» металлургия комбинатининг 2005 йил сентябридаги кўриниши. Фото: ''SCM'' / ТАСС\nБу корхонани қуриш қарори 1930 йилда СССР Халқ хўжалиги Олий кенгаши Президиуми томонидан қабул қилинган. Қулай географик ўрни заводга темир рудасини етказиб беришда денгиз транспортидан фойдаланиш имконини берган. 1931 йилда заводнинг илк бинолари ва денгиз портини қуриш бошланган. Икки йил ўтиб «Азовстал» чўяннинг илк партиясини олади.\n1941 йил кузида, шаҳарга фронт линияси яқинлашиб келганида кўплаб технологик агрегатлар Уралга кўчирилган. Немис қўшини 1941 йил 8 октябрида Мариуполни эгаллаган, 1943 йил сентябрида улар чекинишидан олдин завод ер билан яксон этилган: улар асосий объектларни портлатиб юборишган.\n1945 йилда заводда ишлаб чиқариш тикланади. Корхона тез ривожланади ва металлургия маҳсулотлари ишлаб чиқариш бўйича Европадаги етакчи заводлардан бирига айланади. 1996 йилда «Азовстал» украиналик миллиардер Ринат Ахметовнинг «Метинвест» компаниялар гуруҳи таркибига киради. Россия босқинига қадар бу ерда 10 минг атрофида одам ишлаган.\nЗаводнинг умумий майдони - 11 квадрат километр атрофида. Таққослаш учун - бу Киев областидаги Бородянка шаҳрининг умумий ҳудудидан икки баробар ёки Ватикандан 25 баробар катта.\nКомбинат март ойи ўрталарида ўққа тутила бошланди. Россия томони «Азовстал» ҳудудида «биокимёвий лабораториялар» бўлиши мумкинлигини айтишганди.\n«Азовстал»нинг 2022 йил апрел ойи ўрталаридаги кўриниши\nКорхона бош директори Энвер Цкитишвили буни сафсата деб атаган. «Мариуполдаги барча корхоналаримиз Россия Украинага бостириб кирган биринчи ҳафтадаёқ тўхтаб қолди. Металлурглар ишлаб чиқариш жараёнида қўллайдиган кимёвий реактивлар 25 февралдаёқ йўқ қилинган. «Азовстал»да биокимёвий лабораторияларга эга ҳеч қандай махфий туннеллар йўқ», деган у.\nКомбинат ҳудудида советлар даврида барпо қилинган бомбапанагоҳ тизими мавжудлиги туфайли юзлаб тинч аҳоли вакиллари шу ерда яширинади.\nУкраина ИИВ раҳбари маслаҳатчиси Антон Герашченконинг маълумотига кўра, бундай бошпаналар авиация бомбаларига бардош берадиган қилиб қурилган. Аммо Россия армияси заводга бир неча тонналик бомбаларни ташлаган.\nЖангчиларни қутқариш учун ҳаракатлар\nУкраина вице-премьери Ирина Верешчукнинг баҳоларига кўра, «Азовстал»да минг нафар атрофида ҳарбий бор ва уларнинг вазияти кундан кунга ёмонлашмоқда, кўпчилик ярадор.\nЗавод ҳудудида дала ҳоспитали ташкил этилган. Эълон қилинган фотосуратларга кўра, у ерда мураккаб жарроҳлик амалиётлари ҳам ўтказилмоқда, хусусан ярадорларнинг қўл ёки оёқлари кесилган.\nИнтернетда БМТни «азовчилар»ни завод ҳудудидан олиб чиқиш бўйича ҳаракатларни кучайтиришга чақирувчи петиция эълон қилинган. Ҳозиргача бу петиция бир ярим миллиондан ортиқ имзо тўплаган.\nМариупол ҳимоячилари таслим бўлиш ниятида эмасликлари, шаҳардан фақат учинчи давлат кафолати асосида ўз қуроллари билан чиқишлари мумкинлигини айтишмоқда.\nЧоршанба куни «Азов» полки командири Денис Прокопенко ва яна бир жангчи Арсений Федосюкнинг рафиқалари Екатерина ҳамда Юлия Ватиканда Рим папаси Франциск билан учрашди. Айрим маълумотларга кўра, завод ҳудудида юз нафарга яқин тинч аҳоли вакиллари ҳам қолаётган бўлиши мумкин.\nМосква патриархатининг Украина православ черкови Патриарх Кириллга Мариупол ҳимоячилари олиб чиқилиши учун йўлак ташкил этишда ёрдам кўрсатишни сўраб мурожаат қилган.\nРоссия пропагандасининг «Азов» полки жангчилари доим тинч аҳоли ортига бекингани ҳақидаги даъволарига жавобан кўпчилик «Азовстал» мудофаачилари тинч аҳоли вакиллари тўлиқ (ёки деярли тўлиқ) эвакуация қилинганидан кейин ёрдам сўраганига эътибор қаратади.\nКатта эҳтимол билан «Азовстал»да малакали шифокорлар ҳам бор.\nИрина Верешчукнинг маълум қилишича, Киев Москвага «Азовстал» заводида қамалда қолаётган ярадор украиналик ҳарбийларни асирдаги россияликларга алмаштиришни таклиф қилган.\nСўнгги маълумотларга кўра, айни вақтда заводдаги оғир ярадор бўлган 36 жангчини олиб чиқиш бўйича «мураккаб музокаралар» кетмоқда.\n«Ҳозир биз фақат 38 нафар оғир ярадор бўлган жангчилар бўйича музокара олиб бормоқдамиз. Қадамба қадам ишлаяпмиз. Дастлаб 38 кишини алмаштириш керак, кейин навбатдаги қадам ташланади. Ҳозир айрим нашрларда айтилаётгани каби 500 ёки 600 кишини алмаштириш ҳақида гап йўқ», деган Верешчук.\n15:29 / 23.05.2022\nКремл Медведчукни "Азовстал"дан чиққан ҳарбийларга алмашиш эҳтимоли борасида изоҳ берди\nРоссия Мариупол тўлиқ эгалланганини маълум қилди. «Азов» полки командирлари ҳам олиб чиқилган


тиббий ёрдам ижара ҳақи бойлик Бернар Арно коала Австралия қандли диабет олимлар ҳарбий кема Марказий ҳарбий округ заҳарланиш мактаб ўқувчиси сузиш форбес Леонардо ди Каприо COVID-19 корорнавирус ИИББ коронавирус наркокурьер ҳарбий округ суперлига\nРоссия ва Беларусь президентларининг учрашуви Катта Россия пайдо бўлиши учун муҳим қадам бўлиши мумкин, қатор омиллар шунга ишора қилмоқда, дея хабар тарқатмоқда бугун дунёнинг обрўли нашрлари. Россия ташқи ишлар вазири Сергей Лавров Россия Беларусь билан ҳамкорликни қай тарзда давом эттириши борасида Вьетнам телевидениеси га интервью берди.\nБиз бирлик, уринишларимизни, давлатларни ва халқларни бирлаштиришда сиз қанчалик тайёр бўлсангиз шунчалик олдинга қадам қўйишга тайёрмиз. Гапимга қулоқ солинг, биз эртагаёқ бирлашишимиз мумкин, бизда муаммо йўқ, лекин сизлар, россияликлар ва беларуслар бунга тайёрмисиз? , - дея риторик савол билан мурожаат қилган эди Беларус президенти.\nБеларусь ва Россия ўртасида Иттифоқдош давлат тузиш тўғрисида келишув мавжуд. Унда Иттифоқдош давлат асоси бўлган келишувлар баён этилган. Булар асосан иқтисод, молия, сиёсат соҳалари ва ташқи сиёсат йўналишларига алоқадор , - дея аниқлаштиради РФ ТИВ раҳбари.\nБу ерда гап фақат шу ҳақда бормоқда. Шу боис биз Беларусь бунга қай даражада тайёр бўлса, шу даражада ҳамкорликни давом эттиришга тайёрмиз , - дея аниқлик киритган Лавров.\nИнтервью якунида Россия ТИВ раҳбари беларус томони ҳам худди шундан келиб чиқиб ҳаракат қилаётганини таъкидлаган ҳамда демак, биз нимагадир келиша оламиз. Мен бунга ишонаман , -деб қўшимча қилган.\nКиритилди: 09:12 27.02.2019. Ўқилди: 3151 марта. Фикрлар сони: 0 та.\nТошкентда яна 40 дан ортиқ одам коронавирусдан тузалди


Қонунчилик палатаси ва соғлиқни сақлаш тизими ҳамкорлиги нималарда кўринди? - zarnews.uz\nҚонунчилик палатаси ва соғлиқни сақлаш тизими ҳамкорлиги нималарда кўринди?\nАмбулатор карта излаб юрмайсиз\nЎзбекистон Республикаси Олий Мажлис Қонунчилик палатаси ва Соғлиқни сақлаш вазирлиги ҳамкорлигида ҳар бир вилоятда намунали бирламчи тиббиёт муассасалари ташкил этиш ҳамда унга қўйиладиган талаблар юзасидан семинарнинг навбатдагиси Самарқандда ўтказилди.\nСеминар аввалида Олий Мажлис Қонунчилик палатаси Спикери Н.Исмоилов, Олий Мажлис Қонунчилик палатаси депутати А.Пардаев Самарқанддаги тиббиёт муассасаларидаги иш жараёни билан яқиндан танишди. Хусусан, Самарқанд шаҳридаги 4-оилавий поликлиникада ташкил этилган шарт-шароитлар, хусусан, электрон поликлиника хизматини кўздан кечирди.\n- Поликлиника биноси илгари зах, қоронғи хоналардан ибора эди, - дейди Каттаариқ маҳалласида яшовчи 73 ёшли Зуҳра Ғуломова. – Ҳозир биринчи текширув учун ҳамма асбоблар бор. Замонавий, чиройли хоналар кўнгилни кўтаради.\nАҳоли поликлиникага киришданоқ, биринчи навбатда, рўйхатхонада амбулатор картасини излашига тўғри келарди. Ҳозир бу ҳолат бирмунча ўзгарган.\n- Эндиликда поликлиника хизматидан фойдаланувчи ҳар бир кишининг соғлиги ҳақидаги маълумотлари компьютерга киритилган, - дейди регистратор Н.Файзиев. – Бирор врач қабулига келмоқчи бўлганлар электрон тизимга кириб, олдиндан навбат олиши мумкин. Аҳоли бу қулайликка аллақачон ўрганди. Ортиқча асаббузарлик, вақт кетказишлар камайди.\nЖомбойда ҳам электрон поликлиника ташкил этилди\nСамарқанддаги 9-оилавий поликлиника қайтадан қурилмоқда. Поликлиника бош врачи А.Саидовнинг айтишига қараганда, бунинг учун маҳаллий бюджетдан 4 миллиард 300 миллион сўм миқдорида маблағ ажратилган. Келгуси йил май ойида топширилиши керак бўлган муассасани муддатидан олдин, шу йилнинг охирида фойдаланишга топшириш режалаштирилмоқда.\nЭлектрон поликлиника тизими, шунингдек, Жомбой туманидаги 4- қишлоқ оилавий поликлиникасида ҳам ташкил этилди. Вилоятдаги тиббиёт муассасалари раҳбарлари мазкур тажриба билан танишар экан, келгусида бу тизимни ўз туманларида ҳам жорий этиш ҳақида ўйлашди.\nВрачларнинг қабул кунлари барча поликлинкаларда электрон тарзда илиб қўйилганини кузатиш мумкин. Аммо шаҳар поликлиникалари билан бир қаторда, қишлоқ оилавий поликлиникасида ҳам рўйхат рус тилида ёзилган.\n300 та операция амалга оширилди, навбатда 3,5 мингта бемор болалар\nСеминарнинг асосий қисми вилоят болалар кўп тармоқли тиббиёт марказида бўлиб ўтди. Ушбу марказда ташкил этилган кардиохирургия бўлимида шу йилнинг ўзида 300 дан зиёд юрак операциялари ўтказилган.\n- Ушбу бемор болаларнинг 40 фоизи операция қилинмаса, уларнинг ҳаёти хавф остида қолади, - дейди марказ бош шифокори М.Азизов. – 2018 йилда Президентимиз ташаббуси билан ушбу бўлим ташкил этилгач, зарур барча ускуналар келтирилди. Асли самарқандлик, Москвадаги Бакулев номли шифохонада иш бошлаган мутахассислар Россиядаги Ўзбекистон элчихонаси ходимлари кўмагида Самарқандда иш бошлади. Операцияларнинг 80 фоизи маҳаллий ҳокимликлар ва турли фондлар ёрдамида амалга оширилмоқда. Келгуси йилдан бошлаб бир йилда мингта шундай операцияни амалга ошириш кўзда тутилган. Бу яқин икки-уч йилда ҳозирги 3,5 минг кишилик навбат кузатилмайди деганидир. Қолаверса, келгуси йилдан чақалоқлар кардиохирургияси бўлими очилиши ҳам режалаштирилган бўлиб, бу ҳолат гўдаклар ўлими сонининг камайишида муҳим аҳамиятга эга.\n- Қарийб 500 минг киши фақат давлат тасарруфидаги тиббиёт муассасаларида фаолият кўрсатади, - деди Олий Мажлис Қонунчилик палатаси Спикери Н.Исмоилов. - Бу аҳоли саломатлигини асрашдек муҳим йўналишни ўз ичига олган жуда катта тизим. Қонунчилик палатаси депутатлари, соғлиқни сақлаш тизими мутахассисларининг ҳудудларга чиқишининг йўлга қўйилиши соҳадаги бир қатор муаммоларнинг қалқиб чиқиши ҳамда уни ечимига оид қарорлар қабул қилинишига олиб келди. Бирламчи тиббиёт тизимини халққа янада яқинлаштириш, аҳолига қулайлик яратиш мақсадида тор мутахассислар хоналарини ҳудудларда ташкил этилган оилавий поликлиникаларда ташкил этиш шулар жумласидандир. Тизимни янада ривожлантириш, бу борада аҳоли фикрини ўрганиш лозим.


Овқатланиш вақти, қачон углеводлар, ёғлар ва оқсилларни истеъмол қилиш керак – Сизга керак - бизда бор\nМуаллиф: Martimax · 08/01/2020\nОптимал фойда олиш учун углевод ва ёғларни биргаликда истеъмол қилиш\nОзиқлантирувчи моддаларни ажратиш (шунингдек, овқатланиш вақти деб аталади) вазн йўқотиш , ёг йўқотиш ёки бодибилдинг мақсадларини қўллаб-қувватлаш учун макронутриентни истеъмол қилишни пухта режалаштиришдир . Ушбу парҳез стратегиясини ишлатадиган спортчилар ҳар бирининг овқатланиш афзалликларидан тўлиқ фойдаланиш учун углеводлар, оқсиллар ва ёғларни истеъмол қилганда аниқ режа тузишади.\nКило йўқотишгага ҳаракат қилаётган одамлар овқатланиш вақтини белгилаш стратегиясидан фойдаланиб, овқатланиш режасига содиқ қолишлари мумкин. Ёг йўқотиш ёки мушакларнинг кўпайиши учун озуқа моддаларини ажратиш вақтининг аҳамияти тўғрисида ҳамма мутахассислар ҳам ҳамфикр эмас. Тадқиқот баъзи ваъдаларни, аммо аралаш натижаларни ҳам кўрсатмоқда.\nОзиқлантириш вақти ва жисмоний машқлар\nАгар сиз мунтазам равишда гимнастика билан шуғулланадиган бўлсангиз, оғирлик кўтарувчилар машқларни тугатгандан кейин бир неча дақиқа ичида оқсил силкитишни пайқаган бўлишингиз мумкин. Кўп марта титроқ таркибига макронутриент бўлинишининг афзалликларини ошириш учун қўшимчалар (ўсимлик аралашмалари каби) ёки бошқа ингредиентлар киради.\n“Бўлиниш” сўзи ушбу озиқ-овқат маҳсулотларини вақтга ажратиш амалиётини тасвирлаш учун ишлатилади, чунки протеин ва углеводларни истеъмол қилишни режалаштириш организмдаги озуқавий моддалар қандай ишлатилиши ёки “бўлиниши” га таъсир қилиши мумкин.\nОзиқлантирувчи вақтни ишлатадиган одамлар маълум озуқаларни маълум бир вақтда истеъмол қилиш ёг йўқолиши ва мушакларнинг қурилиши учун инсулинни тартибга солишга ёрдам беради деб ҳисоблашади. Масалан, сиз инсулин ишлаб чиқаришни кўпайтириш учун углевод ва оқсилга бой овқат ёки газак истеъмол қилишингиз мумкин. Назария шундан иборатки, сиз инсулин миқдорини ошириб, мушакларда глюкоза миқдорини кўпайтирасиз, бу машқ пайтида бузилган мушакларни қуриб, тиклайди.\nБаъзи тадқиқотлар сизнинг макронутриентларни истеъмол қилишни ҳисоблашни қўллаб-қувватласа-да, бошқа тадқиқотлар овқатланиш вақтини белгилашда ҳеч қандай афзаллик топа олмади. Тадқиқотларнинг бир катта шарҳида углеводларни эмас, маълум бир вақт ичида протеинни истеъмол қилишни тасдиқловчи далиллар мавжуд деган хулосага келиш мумкин.\nТадқиқотчилар таъкидлашларича, “машқ пайтида ва ундан кейин ҳам жисмоний машқлар пайтида 0,4-0,5 г / кг озғин тана массасига тўғри келадиган протеин” бу оддий, нисбатан хавфсиз бўлган умумий қўлланма. Кундалик эҳтиёжларингизни қондириш учун, углеводларни қабул қилиш вақти камроқ аҳамиятга эга эканлигини таъкидладилар.\nОзиқланиш вақти ва бошқалар\nОвқатни нима ва қачон истеъмол қилишни диққат билан кузатиб бориш кўп иш талаб қилиши мумкин. Кўп одамлар учун мувозанатли овқатланиш этарли эмас. Ҳақиқатан ҳам овқатланиш вақтини машқ қилиш керакми? Жавоб сизнинг мақсадларингизга боғлиқ. Кўпгина мутахассисларнинг таъкидлашича, озуқа моддаларининг тўғри мувозанатига эга бўлиш озиқ-овқат маҳсулотларини вақтни аниқ белгилашга қараганда муҳимроқдир. Натижада, макронутриентни ажратиш керак бўлгандан кўра кўпроқ муаммо бўлиши мумкин.\nЛеисан Эчолс, МС, РДН, CССД, CСCС, маълум бир озуқавий моддаларни истеъмол қилиш вақтини фақат жисмоний тайёргарлиги даражасига жиддий муносабатда бўлганлар учун ажратиш кераклигини маслаҳат берди. Эчолс жисмоний машқлар физиологи ва рўйхатга олинган диетисен диетист бўлиб, Санкт- Лусиядаги Тҳе БодйҲолидай кунида меҳмонларга фитнес ва парҳез мақсадларига эришишда ёрдам беради.\n“Спорт диететикаси бўйича кенгаш томонидан тасдиқланган мутахассис сифатида менинг мижозларимнинг аксарияти автоулов машқларидан тортиб элита спортчиларгача. Тананинг мақбул таркибига эришиш, вазнни ўзгартириш (йўқотиш ёки йўқотиш) ва / ёки иш фаолиятини яхшилаш одатий мақсадлардир. Менинг мижозларим учун, вақт ва озуқавий моддаларнинг кунлик истеъмол қилиниши бир хил даражада муҳимлигини ҳис қиламан. Фаол бўлмаганлар учун, овқатланиш вақтидан кўра, кунлик овқатни мутлақо истеъмол қилиш муҳимроқ деб ҳисоблайман. “\nАвид машқлар, машқлар бўйича спортчилар ва бодибилдингчилар овқатланиш вақтини белгилашнинг афзалликларидан фойдаланишлари мумкин. Ушбу шахслар учун уларнинг спорт ишларига кўпроқ вақт ва куч сарфлаш мантиқий.\nАммо кўпчилигимиз учун ҳар бир озуқа моддасини истеъмол қилишни режалаштириш ратсионимизга киритишдан кўра кўпроқ ишдир. Овқатланиш пайтида озуқа моддаларининг тўғри мувозанатини олиш кифоя қилмайди. Аммо вазн йўқотиш ёки соғлом вазнни бошқариш мақсадга мувофиқ бўлса, биз овқатланишнинг белгиланган вақтидан фойда олишимиз мумкин.\nОғирликни йўқотиш ва вазнни бошқариш учун овқатланиш вақти\nАгар сиз килограмм бермоқчи бўлсангиз ва калория билан бошқариладиган диетага риоя қилсангиз, овқатланиш вақтини белгилаш қўшимча фойда келтириши мумкин. Аслида, тадқиқотлар шуни кўрсатадики, эрталаб кўпроқ овқатланиш учун овқатланишни режалаштириш сизнинг натижаларингизга озгина ижобий таъсир қилиши мумкин.\nМетаболик синдромли 93 ўтирган ва ортиқча вазнли семиз аёллар билан ўтказилган 2013 йилдаги тадқиқотлар шуни кўрсатдики, катта нонушта, ундан кейин кичикроқ кечки овқат истеъмол қилиш билан олдинги юкланиш калория вазн йўқотиш учун тескари (кичикроқ нонушта ва катта кечки овқат) истеъмол қилишдан кўра самаралидир.\nТадқиқотда иштирок этган аёллар кунига 1400 калория истеъмол қилдилар ва синовлар давомида ўтирган турмуш тарзини олиб боришди. Тадқиқот муаллифлари “кечки овқатда истеъмол қилинадиган юқори калорили нонушта фойдали ва семириш ва метаболик синдромни даволашда фойдали алтернатива бўлиши мумкин” деган хулосага келишди.\nЭчолс, шунингдек, овқатланиш вақтидан фойдаланган ҳолда, вазн йўқотадиган мижозлари билан ҳам фойда кўрди. Унинг сўзларига кўра, у ўз мижозлари учун ўзига хос овқатланиш ва атир-упа жадвалини тузганда, улар муваффақиятли бўлишлари учун керакли кўрсатмалар беради. “Овқатланиш режасининг тузилиши овқатланишни кам стрессга олиб келади. Нафақат [мижозлар] қачон овқатланиш кераклигини билишмайди, шунингдек оқсил, ёг ъва углеводларнинг тўғри мувозанатига эришиш учун қанча ва қандай овқатланиш кераклигини билишади. “\nЭчолс, ҳар бир киши учун мукаммал овқатланиш вақти жадвали йўқлигини қўшимча қилади. Сизнинг мукаммал овқатланиш жадвалингиз сиз учун ноёб бўлиши мумкин. “Бу шахсга ва кўплаб қўшимча омилларга боғлиқ”, дейди у. Амалга ошириладиган омиллар орасида сизнинг жисмоний фаолиятингиз даражаси, сиз иштирок этадиган машқ тури, жисмоний фаолиятингиз давомийлиги ва ҳатто генетика ҳам киради.\nВервуеллдан олинган сўз\nОзиқлантирувчи моддаларнинг маълум бир вақти вазн йўқотиш ва спорт ишларида фойда келтириши мумкин. Бироқ, бу имтиёзлар, эҳтимол, ўртача одам учун минималдир.\nАгар сизнинг мақсадингиз вазн йўқотиш бўлса, маълум вақтларда маълум овқатлар истеъмол қилиш мувозанатсиз ёки калория миқдори юқори бўлган диетани қопламайди.\nАгар сизнинг мақсадингиз спорт фаолиятингизни яхшилаш бўлса, озуқавий моддаларни ажратиш изчил ва яхши ишлаб чиқилган ўқув дастурининг ўрнини эгаллаши мумкин эмас, аммо бу қандайдир фойда келтириши мумкин. Қисқача айтганда, овқатланиш вақти сизга тўғри овқатланишни аниқлаштиришга ёрдам беради, аммо у овқатланиш ва жисмоний машқлар режасининг ўрнини босмайди.\nМеткалар: ozishвазн йўқотиш


Отлиқ милиция учун қандай отлар сотиб олиниши маълум бўлди\n11:42 13.03.2018 (Янгиланган 11:44 13.03.2018) Ҳавола олиш\nТошкент ИИББ бошлиғи генерал-майор Рустам Жўраев фикрига кўра, шаҳар кўчаларида ишлаш учун Россияда етиштирилган зотдор отлар тўғри келади.\nТОШКЕНТ, 13 мар — Sputnik. Тошкентда ташкил этилаётган милиция отлиқ бўлинмаси учун қандай отлар мос келиши маълум бўлди, деб хабар қилмоқда Sputnik мухбири.\nИчки ишлар раҳбари айтишига қараганда, айни дамда Россия билан ушбу зотли отлардан 50 тасини сотиб олиш ҳақида музокаралар олиб борилмоқда. Бир вақтнинг ўзида отлиқ милиция бўлинмасини Тошкентнинг қайси жойида жойлаштириш масаласи ҳам ўрганилмоқда.\nОтлиқ милициянинг ишга тушиш санаси ҳозирча аниқ бўлмасда, Жўраев йил охиригача ушбу бўлинма иш бошлашига ишонч билдирди.\nЭслатиб ўтамиз, бундан бир йил олдин Шавкат Мирзиёев Тошкент шаҳри пост-патрул хизмати таркибида отлиқ бўлинма ташкил қилишни таклиф қилган эди. Отлиқ милиция оммавий ва маданий тадбирлар чоғида жамоат тартибини сақлаш билан шуғулланади.\nБудённый зотли отлари 1948 йилда, Англия тезчопар наслдор оти ҳамда “Дончак” чидамли отларини чатиштириш натижасида пайдо бўлган. Уларнинг пайдо бўлишида Совет армиясининг машҳур кавалерия қўмондони Семён Михайловч Буденный шахсан ташаббускор бўлган.\nҚуролли кучлар эҳтиёжлари учун етиштирилган ушбу отлар ҳам кавалерия ҳам юк ташиш мақсадларида фойдаланишга мўлжалланган. Кейинчалик, улар от спортида фаол иштирок эта бошлаган.\nМутахассислар фикрига кўра, “Будённый” зотли отлари – ақлли, чидамли, хушфъл ва ювош отлардир. Ушбу отлар парваришда ҳам ўзларига катта эътибор талаб қилмайди.


Учқудуқда Давлат хизматлари марказининг янги биноси иш бошлади - Халқ сўзи\n11:50 16 Август 2019 Жамият\nНавоий вилоятининг Учқудуқ туманида Давлат хизматлари марказининг янги биноси иш бошлади. Бу ҳақда ДХА Навоий вилояти бошқармаси матбуот хизмати хабар берди.\nАнъанага айланган қадрият, карнай-сурнай садолари, янги объект маҳаллий бюджет ҳисобидан қурилиб, халқ ихтиёрига топширилди.\nХалқ кирадиган жой шинам ва обод бўлиши учун алоҳида эътибор қаратилган. Ресепшнда ҳамиша очиқ чеҳрадаги марказ ходими фуқароларни тизим фаолияти билан танишитириб, йўналтиради.\nЭлектрон навбат, кутиш зали, болалар майдончаси, интернетдан фойдаланиш учун бепул WiFi ташкил этилган. Марказ бир вақтнинг ўзида 11 та қабул ойнасида мурожаатчиларга хизмат кўрсата олади. Бежирим ва бетакрор дизайнда замонавий жиҳозланган залда 5 та мониторда 100 дан ортиқ давлат хизмати турлари юзасидан маълумотлар марказга келувчи фуқаролар учун тақдим этилган.\nУчқудуқ тумани давлат хизматлари маркази йил бошидан шу кунга қадар аҳолига 8500 та давлат хизматини кўрсатди. 40 мингдан ортиқ аҳолиси бор учқудуқ учун аввалги бино кичик, фуқаролар хизмат олиши учун торлик қиларди.\n- Яширмаймиз, жуда ноқулай эди. Мана энди халқ кирса киргулик, миллий ва замонавий дизайндаги архитектура, кенг ва ёруғ хизмат олиш зали, хизмат ойналари бари бари кўнгилдагидек…Бундай шароитда ишлаш ходимлар учун ҳам, марказ хизматидан фойдаланишга кирган одамлар учун ўзгача кайфият улашади, - дейди марказ директори Умар Худойқулов.\nМарказ биносида туман фуқаролик ҳолати далолатномалари ёзиш бўлими, тадбиркорлар учун бош вазир қабулхонаси ҳам иш бошлади.\nБу биринчи марказ эмас, вилоятда Учқудуқ Давлат хизматлари маркази ўз фаолиятини янги бинода бошлаган тўртинчи марказдир. Яна Навбаҳор ва Хатирчи туманларида ҳам марказларнинг янги бинолари иш бошлаш арафасида.\nАсосийси, фуқароларга хизмат кўрсатиш сифатининг энг ёрқин намунасини кўрсатиш. Чунки, чулқувар учқудуқликлар бунга муносиб.


Ота-онага меҳр кўрсатиш - Mehrob.uz\nМақолалар access_time29-апрел, 18:55\nМақолалар access_time8-январ 2018, 13:29\naccess_time17-август 2017, 13:56 visibility966\nКаъбул Ахбордан «Ота-онага оқ бўлиш нима?» деб сўрашганда у киши мисол тариқасида ота ёки она фарзандига ишониб, унинг номидан қасам ичса, аммо фарзанд ўша қасамни, ота-онанинг ишончини оқламаслигини айтганлар. Шунингдек, ота-она бир иш буюрса, уларга итоат қилмаслиги, бирор нарса сўраса бермаслиги, омонат берса, унга хиёнат қилишини ҳам айтиб ўтганлар.\nФарзанднинг ота-онага оқ бўлиши ана шундай кўнгилсиз ҳолатларда юз берар экан. Шунинг учун бу улкан гуноҳга, унинг даҳшатли доирасига тушиб қолмаслик учун ота-онанинг ҳаққидан ниҳоятда эҳтиёт бўлишимиз керак. Ота-оналаримизга ўзгача, алоҳида муносабатда бўлишимиз, иззат-икром кўрсатишимиз керак. Аввало, барча ишларда ота-онадан маслаҳат сўраш керак, «Булар кексайиб қолган, қариб қолган, ҳозирги шарт-шароитни билмайди» демаслигимиз керак. «Қари билганни пари билмайди» деган гап бекорга айтилган эмас. Тўғри, уларда биздагидек куч-қувват йўқдир, зеҳнлари бизчалик ўткир эмасдир, сусайиб қолгандир, лекин уларда бизда йўқ нарса борки, бу – ҳаёт тажрибасидир. Улар бизга шундай неъмат ато қилишганки, биз уни уларга ҳеч қачон бера олмаймиз – бу Аллоҳ ато этган фарзанд меҳридир. Ота-онамиз бизга меҳр кўрсатгандек биз уларга меҳр кўрсата олмаймиз, биродарлар!\nБиз бу меҳрни ўз фарзандимизга кўрсатишимиз мумкин, аммо ота-онага улар берган меҳрни кўрсата олмаймиз. Бу табиий ҳол, фитратимизда бор нарса. Аммо шу иккита нарсанинг ўзи ота-онамиз биздан доим устун бўлишлари учун, бизнинг яхши муомаламизга, ҳурмат-эҳтиромимизга лойиқ бўлишлари учун етарлидир.\nОта-онанинг маслаҳатлари, насиҳатларини жону дил билан қабул қилиш, ота-она дам олаётганда уларни безовта қилмаслик, уларнинг олдида баланд овозда гапирмаслик, гапириш уёқда турсин, ҳатто «уфф» демаслик, ота-онадан олдин таомга қўл узатмаслик, ота-онадан юқорида ўтирмаслик, ота-онанинг олдида оёқ узатиб, ёнбошлаб ётиб олмаслик – буларнинг барчаси биз фарзандларнинг бурчимиздир.\nҲар бир мўмин-мусулмон фарзанд ота-онанинг кўнглини топиб, уларнинг розилигини олиши шарт. Ота-онанинг озиқ-овқати, кийим-кечаги ва соғлиғидан ўз вақтида хабар олиб туриш керак. Бу - фарз амалдир, уни қилмаган одам гуноҳкор бўлади. Агар биз ўз фарзандимизга ёки оиламизга ота-онамиздан кўпроқ эътибор қилаётган бўлсак, бу биз учун нуқсондир.\nАллоҳ раҳмат қилсин, марҳум устозимиз фазилатли шайх Муҳаммад Содиқ Муҳаммад Юсуф ҳазратларига интернетдан бир савол тушган эди. Биз бу саволни кўриб, ҳайратланган эдик. Саволга диққат қилайлик: «Ҳазрат! Онам билан хотиним келиша олмаяпти. Қандай йўл тутай? Мен уларга қандай муомала қилай?».\nҲазратнинг жавобларини қаранг: «Суф сизга, суф сиздек фарзандга! Суф она билан аёлнинг ўртасида нима қилай деб савол берган фарзандга!»\nДарҳақиқат, нима қилай деб, бошқалардан сўраб юрадиган нарса эмас эди бу сўралган вазият. Чунки ҳеч қачон она билан аёлни бир даражада кўрилмайди. Чунки ҳар бирининг ўз ҳақлари бор. Уларнинг ҳақларини адолат билан жойига қўйиш лозим бўлади. Онанинг ҳаққини адо қилинг, аёлингизнинг ҳаққини ҳам адо қилинг. Ана шу адолат бўлади.\nҚуръони Каримда ота-онага яхшилик қилиш ҳақида, уларнинг ҳақларини адо қилиш ҳақида бир нечта ояти карималар келган. Алҳамдулиллаҳ, уларни ҳаммамиз биламиз, тафсирларини ўқияпмиз.\nДинимизда, халқимизда ота-она билан бирга устозларни ҳам тенг ўринда ҳурмат қилиш маданияти бор. Ота улуғ, отанинг ўз улуғлиги бор, онанинг ўз улуғлиги бор, ҳеч ким уларни ўрнини боса олмайди. Устознинг ҳам улуғлиги бор, унинг ҳам ўрнини ҳеч ким боса олмайди. Шунинг учун доим намозда ҳам, дуо қилганимизда ҳам ота-онани аввал зикр қилиб, сўнг устозларни ҳам эсланади, кейин жамики мусулмонларни қўшиб дуо қиламиз.


Хитой Ўзбекистонда мош етиштириб, АҚШ ва Европага сотмоқчи - Халқ сўзи\n17:58 23 Июль 2019 Иқтисодиёт\nМаълумки, 12-19 июль кунлари Хитой Халқ Республикасининг хорижий корхоналарни ривожлантириш бўйича Хитой ассоциацияси (CODA) бош котиби Хэ Чжэньвей бошчилигидаги ишбилармон доира вакилларидан иборат делегация юртимизга ташриф буюрди. Хэ Чжэньвей мазкур сафар якунлари ҳақида “Синьхуа” ахборот агентлигига интервью берди.\nХэ Чжэньвей Ўзбекистонга ташриф буюриш ташаббускори Шанхай ҳамкорлик ташкилоти бош директори Владимир Норов эканлигини айтиб ўтди. “У ушбу юртда туғилган ва ўз ватани салоҳияти ҳамда истиқболларини яхши билади”, - деди делегация раҳбари.\nCODA бош котиби Ўзбекистонга ушбу давлатнинг Инвестициялар ва ташқи савдо вазирлиги таклифи бўйича келганини маълум қилди. Делегация таркибидан 25 киши жой олди. Улар Хитойдаги юқори технологиялар, қуёш энергиясидан фойдаланиш, тиббиёт асбоб-ускуналари, логистика, қоғоз ишлаб чиқариш, иккиламчи хом ашёни қайта ишлаш, қурилиш каби соҳаларни қамраб олган қарийб 20 та компанияни тақдим этишди.\nХэ Чжэньвейнинг айтишича, мазкур тармоқлар Ўзбекистоннинг муваффақиятли ривожланиши учун зарурдир.\nУ ташриф дастури доирасида Самарқанд, Бухоро, Андижон ва Тошкент вилоятларига бориб, ҳокимлар, маҳаллий ишбилармонлар билан учрашгани, турли корхоналар фаолияти билан танишганига алоҳида тўхталиб ўтган.\n“Ўзбекистон ҳудудлари бўйлаб сафарлар бизда катта таассурот қолдирди. Уларда ҳамкорлик учун имкониятларни муҳокама қилдик”, - деди Хэ Чжэньвей.\nХусусан, Самарқанд вилояти ҳақида гапирар экан, у ушбу замин ўзининг тарихий-меъморий ёдгорликлари билан машҳурлиги, туристлар учун жозибадорлигини таъкидлади. Шунинг учун бу ерда туризм соҳасида ҳамкорлик бўйича музокаралар олиб борилди.\nБухорода эса тўқимачилик саноатида ҳамкорлик имкониятлари кўриб чиқилди, Андижон эса машинасозлик бўйича қизиқиш уйғотган.\nCODA бош котиби Ўзбекистоннинг ҳар бир ҳудуди ўзига хос жиҳатларга эга эканлиги ва алоқаларни йўлга қўяётганда булар инобатга олиниши лозимлигини қайд этди.\nУ, шунингдек, Ўзбекистон Бош вазири ўринбосари, ҳукуматда ташқи иқтисодий алоқаларга масъул бўлган Элёр Ғаниев билан муҳим учрашув ҳақида ҳам фикр билдирди.\n“Бугун Ўзбекистон хитойлик инвесторлар учун жуда қизиқ”, - деди Хэ Чжэньвей.\nУнинг фикрича, икки мамлакат ўртасидаги ҳамкорликнинг истиқболли йўналишларидан бири қишлоқ хўжалигидир. Ўзбекистон ХХРга ушбу тармоқ маҳсулотлари, масалан мош(соя) экспорт қилиши мумкин.\n“Ўзбекистонда яхши ва сифатли мош борлигини биламиз. Биз ҳозир Ўзбекистонга асбоб-ускуналарни олиб келиб, ишлаб чиқаришни йўлга қўйиш ва АҚШ ҳамда Европага экспорт қилиш ҳақида ўйлаяпмиз. Бу Ўзбекистон ва Хитой ўртасидаги ҳамкорлик учун яхши имкониятдир”, - деди CODA бош котиби.


O‘zLiDeP Оқдарё туман Кенгаши ташаббуси билан олти нафар ёш ишли бўлди | O'zLiDeP\nO‘zLiDeP Оқдарё туман Кенгаши ташаббуси билан олти нафар ёш ишли бўлди\nМамлакатимизда қулай бизнес муҳити яратилиб, тадбиркорларга зарур имтиёз ва преференциялар берилаётгани уларнинг янада самарали фаолият юритишида муҳим омил бўлмоқда. Оқдарё туманида ҳам йирик саноат корхоналари сони йилдан-йилга кўпайиб, ҳудуд иқтисодиётида мустаҳкам ўрин эгалламоқда.\nO‘zLiDeP Оқдарё туман Кенгаши фаоллари “Ойтамғали” маҳалласидаги ишсиз ёшларни туманда фаолият юритаётган “Муштарий Оқдарё” масъулияти чекланган жамияти фаолияти билан яқиндан таништиришди.\nТаъкидлаш керак, яқиндагина фаолиятини бошлаган “Муштарий Оқдарё” масъулияти чекланган жамияти корхонасида тайёрланаётган трикотаж маҳсулотлари замонавийлиги ва юқори сифати билан ички бозорда аллақачон ўз ўрнини топиб улгурди. 10 турдан ортиқ тирикотаж маҳсулотларини ишлаб чиқараётган корхона Япониянинг замонавий технологиялари билан жиҳозланган. Ҳозирда у ерда 450 нафар ёш иш билан таъминланган бўлса, кейинги йилда яна 250 та қўшимча иш ўрни яратиш режалаштирилган.\n– Юз фоиз пахта ва ипак матодан тайёрланаётган маҳсулотларимиз сифати хорижникидан асло қолишмайди, – дейди корхона менежери Бурхон Примов. – Шу боис биз билан ҳамкорлик қилиш истагида бўлган савдо марказлари, кийим-кечак дўконларидан буюртмалар кўпаймоқда. Келгусида маҳсулотларимизни хорижга экспорт қилмоқчимиз.\nКорхонада меҳнат қилаётган ходимларнинг аксарияти касб-ҳунар коллежини битирган ёшлардир.\n– Бундай эзгу тадбирлардан мақсад ёшлар бандлигини таъминлашдан иборат, – дейди O‘zLiDeP Оқдарё туман Кенгаши раисининг биринчи ўринбосари Аҳрор Ҳомидов. – Қувонарлиси, бугун кўплаб ёшлар корхонага ишга таклиф этилди. Масалан, М.Рустамова, М.Мардиева, А. Хамраев каби 6 нафар ишсиз йигит-қиз иш билан таъминланди. Бундай тадбирларни аҳамиятини инобатга олиб, келгусида ёшлар билан ишлаш кўламини янада кенгайтирамиз.


“Sizdan telegram” саҳифасига жойлаштирилган мақолага муносабат – ВОҲА\nЖорий йилнинг 19 март куни интернет ижтимоий тармоғининг “Sizdan telegram” саҳифасига“Қашқадарё вилояти Яккабоғ туманидан ёзмоқдамиз. Тажрибасиз йигитлар таксичилик қилаётгани оқибатида авариялар кўпаймоқда. Ушбу ҳолатни мутасаддилар назоратга олса яхши бўларди” сарлавҳали мақола жойлаштирилди.\nҲолат юзасидан суриштирув ишлари олиб борилганда, жорий йилнинг 28 февраль куни соат 18:45ларда Яккабоғ тумани “Янгиобод” МФЙ ҳудудида ҳайдовчи Т.С. бошқарувида бўлган “Нексия” русумли транспорт воситасида ортга қайрилиб олмоқчи бўлиб, бир йўналишда ҳаракатланиб келаётган ҳайдовчи Ж.Қ. бошқарувидаги “Дамас” русумли автомашина йўлига чиқиб кетиши натижасида тўқнашув содир бўлган.\nТўқнашув натижасида, “Нексия” русумли транспорт воситаси ҳайдовчиси тан жароҳати олиб шифохонага мурожаат қилган.\nУшбу ҳолат юзасидан Қашқадарё вилояти, Яккабоғ тумани ИИБ ТБ томонидан суриштирув ишлари олиб борилмоқда.


Даҳшат! Эркак рашк сабаб бутун оиласини ваҳшийларча ўлдирди\nКасалланганлар сони 20 244 944\nСоғайганлар сони 13 106 345\nВафот этганлар 738 623\nДунёда коронавирусга чалинганлар 20 миллион нафардан ошди \nМаълум бўлишича, бу даҳшатли ҳодисадан фақатгина бир бола тирик қолган.\nБола уй яқинидаги новвойхонага югуриб чиққан ва ёрдам сўраган. Ушбу ҳолат акс этган видео эса ижтимоий тармоқларда тарқалган.\n“Life Shot ” телеграм каналида чоп этилган видеода танасидан қон оқаётган бола маст ўгай отаси бутун оилани пичоқлагани ва уни ўлдирмоқчи бўлганини айтган. Нонвойхонадан ишловчи аёл эса тез ёрдам чақириб, политсияга қўнғироқ қилади.\nАниқланишича, болакай тунда икки ёшли укасининг қичқириғидан уйғониб кетади - катта акаси ва онасини ўгай отаси аллақачон ўлдирган бўлади. У хонадан чиқиб кетмоқчи бўлади, лекин эркак уни қочмоқчи бўлган пайтида орқасига пичоқ уради. Ўгай отасидан зўрға қочиб қутилган бола деразани синдириб, новвойхона томонга югаради.\nБунгача ушбу ваҳший қотиллик Татаристонда бўлиб ўтгани ҳақида хабар берилганди. Унга кўра, Менделеевск шаҳрида ўгай ота собиқ турмуш ўртоғи, катта ҳамда энг кичик ўғлини ўлдирган эди.\n“У зудлик билан ҳибсга олинган”, дея хабар берди “Lenta.ru” сайтига Россия Тергов қўмитаси вилоят бўлими вакили. Дастлабки маълумотларга кўра, фожиа сабаби эркакнинг рашки ва мастлиги бўлган.\nМаълум бўлишича, жиноятчи бундан олдин уч маротаба судланган экан.\nКиритилди: 20:30 03.12.2019. Ўқилди: 4684 марта. Фикрлар сони: 0 та.\nКоронавирусдан тузалган бемор қанча вақт тиббий назора...\n06:30 Туркияда ҳам CОVID-19 вакцинасини инсонларда синаш жараёни бошланди


Ўзбекистонда коронавирус юқтирганлар сони 8298 кишига етди — Sof.uz\nЎзбекистонда коронавирус юқтирганлар сони 8298 кишига етди\n30.06 10:05 323 Ўзбекистон\n2020 йил 30 июнь соат 10:00 ҳолатига кўра, Ўзбекистонда коронавирус инфекцияси қайд этилганлар сони 8298 (+76) нафарни ташкил этмоқда. Бу ҳақда Соғлиқни сақлаш вазирлиги жамоатчилик билан алоқалар бўлими хабар берди.\nЯнги касалланиш ҳолатларининг 44 нафари Карантин марказидаги фуқаролар орасида, 23 нафари Тошкент вилоятида (шундан 19 нафари коронавирусга чалинганлар билан мулоқотда бўлиб, карантинга олинган фуқаролар орасида, 3 нафари аҳоли орасида, 1 нафари халқаро юк ташувчи автомашина ҳайдовчиси), 9 нафари Тошкент шаҳрида (шундан 4 нафари коронавирусга чалинганлар билан мулоқотда бўлиб, карантинга олинган фуқаролар орасида, 5 нафари аҳоли орасида) аниқланган.\nАйни пайтда юртимизда 5496 нафар коронавирус инфекциясига чалинган фуқаролар (66 фоиз) соғайган.\nҲозирда мамлакатимизда 2778 нафар беморга шифокорларимиз томонидан белгиланган стандартлар бўйича даво чоралари кўрилмоқда.\nКеча, 16:49 265 Ўзбекистон\nКеча, 15:52 1291 Ўзбекистон\nКеча, 12:10 546 Жаҳон


Шаҳарларни «вертикал дарахтзорлар»га айлантириш: реалликка кўчаётган ғоялар\n08:00 / 21.01.2021\nСтефано Боери – замонавий архитектурада таниқли меъморлардан. Яқинда у ўз жамоаси билан Италия бўйлаб қуриладиган 1500та вақтинчалик павильонларнинг ўзига хос дизайнини ишлаб чиқди.\nПавильонлар интерьери ёғоч ва матоли қоплама билан, ташқи тарафи эса катта наврўзгул тасвири билан безатилади. Жамоа бежирим лойиҳа устида беғараз, ҳақ олмасдан иш олиб борди.\n«Бу лойиҳа ҳаловат ва тикланишни тимсол қиладиган дизайнда яратилди. Вирус бизни касалхона ва уйларга қамаган бўлса, вакцина ҳаёт ва табиат билан қайта боғланишимизга имкон беради», дейди Боери.\nСтефано Боери азалдан дарахтларга ошуфта. Унинг яшил оламга муҳаббати болалигида «Дарахтлар орасидаги Барон» асарини ўқиганида уйғонган. Асарда бир болакай дарахтлар оламига тирмашиб чиқади ва ортга қайтмасликка онт ичади.\n«Дарахтлар ҳам шахслар деб ўйлайман. Ҳар бирининг ривожланиш тарихи, ҳаёт йўли ва ўз шакли-шамойили бор», – деганди Стефано бир интервьюсида.\nБолаларга хос иштиёқ меъморни Il Bosco Verticale (Вертикал дарахтзор) номли машҳур бинони лойиҳалашга ундаган. У она шаҳри Миланда қад ростлаган иншоотнинг фасадини тирик организмга айлантира олди.\nФото: Giovanni Nardi for Stefano Boeri Architetti\nЛойиҳа 2 бинодан иборат турар жой мажмуасидан иборат. Бинолардан бирининг баландлиги 80 метр, иккинчиси 112 метр бўлиб, жами 20 минг дарахт, ўсимлик ва буталарга замин бўлган.\nЎсимликлар бетартиб жойлаштирилган айвонлардан кўриниб туради ва иншоотнинг ён тарафидан тепага «ўрмалаган». Боерининг ҳисоб-китобларига кўра, мажмуада истиқомат қилувчи ҳар бир шахсга 2 дарахт, 8 бута ва 40 гул тўғри келади.\nБундай боғ-монанд иншоот қуришдан асосий мақсад – эстетикани тараннум қилишдир.\nЯшиллик эса апартаментларни безаб, мажмуада яшовчиларга руҳий қувват бахш этади; бинога ёввойи ҳаёт нуқсини беради (Боерининг айтишича, бинонинг турли қаватларида 15 турдаги юзлаб қушларнинг инлари бор).\nМеъморнинг фахр билан таъкидлашича, бинолар ҳар йили 30 тонна карбонат ангидрид газини ютиб, 19 тонна кислород чиқаради.\n«Шаҳримиз ичида ва атрофида яшил саҳнларни кўпайтириш – иқлим ўзгаришининг олдини олишда энг яхши чоралардан бири. Вертикал биологик саҳнлар – яшилликни кўпайтиришнинг йўлларидан бири. Боғлар ягона ечим эмас. Шундай экан, биноларнинг ён тарафидан нега энди фойдаланмаслик керак?» – дейди меъмор.\n«Бошқа энергия тежовчи хусусиятлар, жумладан, геотермал иситиш тизимлари ва оқова сувлардан фойдаланиш кабилар эътиборни кўп ҳам жалб қилолмади. Шунга қарамай, улар биноларга нафақат шакл тарафдан, балки функционал томондан ҳам дарахтларга ўхшаш имконини берди. Иншоотлар ростан ҳам дарахтлар каби. Бошдан оёқ. Уларнинг танаси бор, сув ва қувватни турли шохлар орқали тақсимлайди», – дея сўзида давом этади у.\nАндозага арзигулик шаҳар модели\n2018 йилнинг сентябрь ойида Вертикал Ўрмон дунёнинг энг яхши янги биноси биенналиси – RIBA International Prize'нинг финалига чиқиб, кучли тўртликка кирди. Боерининг таъкидлашича, лойиҳанинг ҳақиқий ютуғи – унинг ягоналиги.\nСтефанонинг бундан ҳам каттароқ ниятлари бор. Унинг компанияси Европанинг бир қатор шаҳарларида янги Вертикал Ўрмонлар қуриш режаларини эълон қилган. Италиянинг Тревизо, Швейцариянинг Лозанна ва Нидерландиянинг Утрехт шаҳарларида ҳам Боерининг антиқа лойиҳалари амалга оширилади.\nХитойнинг Лиужу шаҳрида эса, Ўрмон Шаҳар қуришни режа қилиб қўйган. Ўрмон Шаҳар 139 гектардан ошиқроқ ҳудудда жойлашиб, унда дарахт билан йўғрилган турар жойлар, касалхоналар, мактаблар ва офис блоклари бўлади.\nБоерининг айтишича, Миср ва Мексикада ҳам шундай шаҳарлар қуриш бўйича буюртмалар тушган.\nҲар бир манзил у ерда қандай дарахт ва бута униб кетишини билиш учун икир-чикиригача ўрганилиши керак (намлик даражаси, шамол ва қуёш нурлари тушиши). Миландаги мажмуа очилишидан олдин Боери икки йил давомида турли ўсимликларни кузатган ва чидамли деб топилганларидан лойиҳада фойдаланган.\n11:20 / 12.05.2022\nИталия бош вазири Германия Россияга газ учун тўловни рублда амалга оширганини маълум қилди\n07:58 / 12.05.2022\nЎзбекистон президенти махсус вакили Италия ҳукумати махсус вакили билан музокаралар ўтказди\n22:52 / 06.05.2022\nЎзбекистонга ташриф буюрадиган Италия футбол афсоналари жамоаси эълон қилинди


Самарқанд шаҳрида бир киши ис газидан...\n04.11.2019 09:43 0 1223\nШу йилнинг 2 ноябрь куни соат 23-00ларда Самарқанд шаҳар, Боёвут кўчасида яшовчи фуқаро Ф.К. яшаш хонадонида ўрнатилган сув исситиш газ «колонка»сидан сизиб чиққан ис газидан заҳарланиб, вафот этган. Бу ҳақда Бош прокуратура матбуот хизмати раҳбари хабар берди.\n«Ҳурматли фуқаролар! Бундай кўнгилсиз ҳодисаларни олдини олиш мақсадида газ ускуналаридан ва иситиш мосламаларидан фойдаланишда ёнғин ва хавфсизлик талабларига қатъий риоя қилишингизни сўраймиз», дейилади хабарда.\nКейинроқ эса Қўқон шаҳридаги кўпқаватли уйларнинг бирида яшовчи оиланинг уч нафар аъзоси ис газидан заҳарланиш оқибатида ҳалок бўлди.\nСамарқанд ис гази заҳарланиш


06 март 2021, Тошкент вақти: 00:46\nСергелида маҳкумлар қураётган уйлардан бири.\nЖорий йил январидан бошлаб, Сергелидаги кўпқаватли уйлар қурилишида ишлаётган маҳкумлар ойлигидан 21 фоизи колония фойдасига ушлаб қолинмоқда.\nБу ҳақда Озодликка Тошкентдаги 51- манзил колонияда сақланаётган маҳкумлар хабар қилди.\nОзодлик суҳбатлашган 51-манзил колония ходимларидан бири маҳкумлар маошидан ушлаб қолинаётганини колония қарзи билан боғлади.\n51-манзил колония бошлиғи подполковник Анвар Валиевнинг Озодликка айтишича, "муассаса ривожлантириш фондига пул ушлаш мутлақо қонунийдир".\nЎзбекистон Жиноят-ижроия кодексида маҳбуснинг меҳнат ҳуқуқлари озодликдаги шахсларники билан тенглиги қайд қилинган.\nМаҳкумлар Сергелида қураётган уйлардан бири\nТошкентнинг Яшнобод туманида жойлашган 51-манзил колонияда жазо муддатини ўтаётган 60 га яқин маҳкум Сергелидаги кам таъминланган оилаларга мўлжалланган уйлар қурилишида ишлаяпти.\nОзодлик билан суҳбатлашган маҳкумлар тазйиққа учраш хавфи боис исмини очиқламасликни сўрашди.\nМаҳкумлардан бирининг айтишича, жорий йил январь ойидан бошлаб уларнинг маошидан колония фойдасига ушлаб қолинмоқда.\nҲеч бир колонияда маҳкумларни бунақа очиқчасига талашмайди\n“Ойлигимизнинг 21 фозини мажбурий равишда колония фондига олиб қолишаяпти. Олдин бунақа эмасди. Шу йил январидан бошланди. Ҳеч бир колонияда маҳкумларни бунақа очиқчасига талашмайди”, дейди маҳкум.\nСергелида маҳкумлар яшайдиган вагонлардан бири\nМаҳкумлар томонидан Озодликка тақдим қилинган ҳужжатда ҳар ой маҳкумлар ойлигининг 21 фоизи муассаса ривожлантириш фондига ушлаб қолинаётгани акс этган. (Озодлик бу ҳужжатда маҳкумлар исм-фамилияси борлиги сабаб уни эълон қила олмайди)\n“Биз қурилишда қилган меҳнатимизга ҳақ оламиз. Прораб ҳар бир маҳкумнинг кундалик қанча ишлаганини ҳисоблаб боради. Ойлигимиз 1 - 2,5 миллион сўм атрофида бўлади. Ҳар ой ҳар хил. Бундан 12 фоизини даромад солиғига ушлашади. Яна 21 фоизи колония фондига\n2,5 миллион сўм ойлик ёзилса, шундан қарйиб 500 минг сўмни колония фойдасига ушлашади\nушланади. Масалан, 2,5 миллион сўм ойлик ёзилса, шундан қарйиб 500 минг сўмни колония фойдасига ушлашади”, деди Озодлик 12 август куни суҳбатлашган маҳкум.\nБошқа бир маҳкум маошидан ушлаб қолинаётгани борасида бирорта ҳам маҳкум очиқчасига норозилик билдира олмаслигини айтди.\n“Ойлигимиздан колония фондига ушланаётгани бор гап. Лекин биз кичкина одамлармиз, нима ҳам қила олардик. Агар бирор одам шикоят қилгудай бўлса, унга қўшимча нарушение ёзишади. Бу қўшимча жазо дегани. Шу билан озодликка чиқмоқчи бўлиб турган одам ҳам яна маълум муддатга қолиши мумкин”, деди маҳкум.\nМаҳкумларнинг айтишича, Сергелидаги кам таъминланган оилаларга мўлжалланган қурилишларда қатнашаётган маҳкумларни мамлакатнинг турли жойларидаги колониялардан йиғиб келишган.\nМаҳкумлар арзон ишчи кучи бўлгани учун икки йилдан бери Сергелидаги қурилишда ишлаяпмиз\n“Ўзбекистоннинг қайси манзил колониясида қурилиш соҳаси бўйича мутахасислиги бор маҳкум бўлса, ҳаммасини шу Сергелидаги қурилишга олиб келишган. Маҳкумлар арзон ишчи кучи бўлгани учун икки йилдан бери Сергелидаги қурилишда ишлаяпмиз. Шу ерда вагонда яшаймиз, иккита милиция ходими қоровуллайди бизни”, дейди Озодлик билан суҳбатлашган маҳкум.\n“Билишимча, ГУИНдан колонияга катта суммада пул қарзга олинган. Бу пулга мебель ишлаб чиқариш цехи ташкил қилиш режалаштирилган эди. Бироқ бу режа амалга ошмади. Шунинг учун маҳкумлар ҳисобига қарзни ёпаётган бўлиши мумкин. Мен бухгалтериядан узоқдаги одамман. Бу фақат эшитганим. Аниғини бошлиқлардан сўрайсиз”, деди шахсини очиқламасликни сўраган колония ходимларидан бири.\nОзодлик 51-манзил колония бошлиғи подполковник Анвар Валиев билан телефон орқали боғланди.\nПодполковник Валиев муассаса ривожлантириш фондига пул ушлаш мутлақо қонунийлигини таъкидлади.\n"Фондга ҳар доим пул олинган. Ҳозир ҳам олинаяпти. Хат- ҳужжат, буйруқлар ҳаммаси тахт. Келинг ҳаммасини кўрсатаман. Лекин телефон орқали маълумот бермайман”, дея гўшакни қўйиб қўйди Валиев.\nКодекснинг маҳкумлар меҳнатига ҳақ тўлашга доир 92- моддасида бундай дейилган: “Озодликдан маҳрум этишга ҳукм қилинган шахслар меҳнатига меҳнат тўғрисидаги қонун ҳужжатларига мувофиқ ҳақ тўланади”.\nМеҳнат нормаларини ва меҳнат вазифаларини бажарган маҳкумлар меҳнатига тўланадиган ойлик ҳақ қонун ҳужжатларида Меҳнатга ҳақ тўлаш ягона тариф сеткасининг биринчи разряди бўйича белгиланган миқдордан кам бўлиши мумкин эмас.\nВиртуал қабулхонага шикоятдан сўнг қийноқ қўллаган қамоқхона бошлиғи тергов қилинмоқда


«Норма Маслаҳатчи» газетасининг 2021 йил 2 февраль 05-сони - Gazeta.Norma.uz\n«Норма Маслаҳатчи», №05, 2021й. 2 февраль\nОлий Мажлис Қонунчилик палатасининг навбатдаги мажлиси бўлиб ўтди. Унда депутатлар «Илм, маърифат ва рақамли иқтисодиётни ривожлантириш йили» Давлат дастурининг 2020 йилда бажарилиши юзасидан Вазирлар Маҳкамасининг ҳисоботини муҳокама қилдилар.\nПрезидентнинг 27.01.2021 йилдаги «Фермер, деҳқон хўжаликлари ва томорқа ер эгаларини молиявий қўллаб-қувватлаш бўйича қўшимча чора-тадбирлар тўғрисида»ги ПҚ-4964-сон қарори қабул қилинди.\nВазирлар Маҳкамасининг 26.01.2021 йилдаги 37-сон қарори билан давлат харидларини амалга оширишда харид қилиш тартиб-таомилларини ташкил этиш жараёнларини ахборот-коммуникация технологияларидан фойдаланган ҳолда янада такомиллаштириш чоралари белгиланди.\nЎзбекистоннинг ишлаб чиқариш хорижий корхонаси оддий ёзма шаклда тузилган товар белгиларидан фойдаланиш бўйича лицензия шартномасига эга. Жаҳон интеллектуал мулк ташкилотида (WIPO) рўйхатдан ўтказилган товар белгисига мутлақ ҳуқуқга эга бўлган жисмоний шахс билан шартнома тузилди. Лицензия шартномасини патент вакилида тасдиқлатиш лозимми?\nТашкилот пудратчи котрагентга 4 ой учун олдиндан аванс тўлаган бўлса, бу қарз бериш сифатида баҳоланадими?\nЙил бошида ташкилотдаги ходимлар сони 48 кишини ташкил қилган (кичик бизнес, қурилиш, бунда 50 кишига рухсат берилади). Йил давомида олий ўқув юртлари ва лицейларининг тўрт талабаси ишга қабул қилинган (умумий ходимлар сонининг 50%гача ходимларни қабул қилишимиз мумкин), ходимлар сони 52 тага етган. Декабрь ойида ФҲШ бўйича яна иккита ходимни ишга олиш режалаштирилган. Ходимлар сони 54 нафар бўлганда, йил якуни бўйича ходимларнинг ўртача йиллик сони 50 нафар бўлиши лозим бўлган кичик корхоналар учун ходимлар сонини ошириш ҳисобланмайдими?\nАЖ давлат харидларини амалга ошириш хизматларининг корпоратив буюртмачиси ҳисобланади. Ҳозирги пайтда АЖ кўчмас мулкни ижарага олиш шартномасини тузмоқчи, бунда ижарага берувчиларга товарларни омборга тушириш ва уларни сақлаш бўйича хизматлар кўрсатилади. Тўғридан-тўғри шартномани фақат кўчмас мулк ижараси бўйича тузиш мумкин. Давлат харидларини амалга оширишда хизматлар кўрсатиш билан бирга тўғридан-тўғри аралаш ижара шартномани тузиш мумкинми?\nЎзбекистон Республикаси фуқаросиман, доимий асосда Молдовада яшайман. Яқинда ушбу мамлакатнинг фуқаросига турмушга чиқдим. Чет давлат фуқаросига турмушга чиққанлигимни эътиборга олинганда, Ўзбекистонга қайтишим мумкинми?\nРекорд нархга сотилган авторақам эгаси пулни тўлай олмаган. Рақам қайта сотувга қўйилди\nАмаким узоқ вақтдан бери хизмат сафарида. Техник паспортини алмаштириш ва ҳайдовчилик гувоҳномасининг муддати тугаб қоляпти. Ўзбекистонга қайтганида уни жаримага тортишмайдими?\nҚайси ташкилот йўл белгиларини ўрнатиш билан шуғулланади?\nЙўқотган ҳайдовчилик гувоҳномам ўрнига дубликат олдим. Яқинда гувоҳномамни топиб олдим. Энди нима қилишим керак?\nЙПХ ходимлари машинани сабабсиз тўхтатишяпти. Бу ҳолат учун нималар муайян асос бўлиши мумкин?\nЯнги йилда автомобилчиларга тааллуқли бўлган қонунчиликдаги турли янгиликлар кучга кирди. Россияда маълумотномаларни олиш бўйича ўзгартирилган тартиб-таомиллар, шунингдек янги жарималар амал қилишни бошлади. Автомагистралдаги жарималар\nТашкилотда бундай орган бўлиши зарурми? Агар шундай бўлса, бу касаба уюшмаси бўлиши лозимми? Бундай орган мавжуд бўлмаганлиги учун иш берувчи жавобгарликка тортилиши мумкинми? Саволарга «Norma» компаниясининг меҳнат ҳуқуқи бўйича эксперти Ленара Хикматова жавоб берди:\nХодим 11 соатдан вахта усулида ишлайди. Жамланган ҳисоб юритиладиган ходимлар учун беш кунлик иш ҳафтасида бир йил учун иш соатлари нормаси белгиланган. Иш соатлари жамланган ҳисоб бўйича юритиладиган ходимларнинг белгиланган иш соатлари нормасидан таътил ва касаллик варақалари учун неча соат олиб ташланиши лозим?\n2021 йил 2 январь, иш графигидан қатъи назар, ҳамма учун ишланмайдиган кун деб эълон қилинган. Аралаш график бўйича ишлайдиган ходим учун 2021 йил 2 январь куни қандай ҳисобланади?\n3 ёшга тўлмаган боласи бўлган ходимани меҳнат интизомини бузганлиги учун (МКнинг 100-моддаси бўйича) ишдан бўшатиш мумкинми?\nДаъво билдириш ўз ҳуқуқларини ҳимоя қилиш усули сифатида Ўз фаолиятида яроқсиз маҳсулот чиқарилишига йўл қўйган ташкилотга қандай тўғри мурожаат қилиш кераклигини билмаймиз. Баъзида тўғри тузилган даъво муваффақиятнинг ярмига тенг бўлади.\nИстеъмолчи сотиб олинган товар сифатига дахлдор низоли вазиятлар юзага келганда қаерга мурожаат қилиши лозим?\n«Яроқлилик муддати» ва «хизмат муддати» бир-бирига ўхшаш 2 та тушунчадир.\nЎзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигида Бандлик ва меҳнат муносабатлари вазирлиги Давлат меҳнат инспекцияси бошлиғи Қудратилла Одинаев иштирокида брифинг ташкил этилди. Халқаро меҳнат ташкилоти: Ўзбекистонда пахта теримига мажбурий жалб этиш ҳолати 4 фоиз Брифингда Халқаро меҳнат ташкилотининг «Учинчи томон мониторинги» лойиҳаси томонидан 2020 йилги пахта терими мавсумида болалар меҳнати ва мажбурий меҳнат ҳолатларини аниқлаш бўйича ўтказилган мониторинг натижалари ҳақида маълумот берилди.\n«Ташқи ўриндошга қанча муддатли йиллик асосий таътил берилиши лозим? Унинг сўзларига биноан, асосий иш жойида унга 24 иш кунидан иборат таътил берилади. Бизда эса барча ходимлар учун таътил фақат 15 иш кунини ташкил этади. Ўриндошни таътиллар графигига киритиш зарурми?\n№1 12 январь 2021\n№52 29 декабрь 2020\n№51 22 декабрь 2020


Қашқадарёдаги ЙТҲда ИИБ ходими вафот этди | Qalampir.uz\nҚашқадарёдаги ЙТҲда ИИБ ходими вафот этди\n3-саҳифа\t02 Октябрь 17:11 7249\nИжтимоий тармоқларда Қашқадарё вилояти Қарши тумани марказида йўл транспорт ҳодисаси содир бўлгани, оқибатда “Жигули” автомобили ачинарли аҳволга келиб қолгани акс этган видеолавҳа тарқалди. Шунингдек, ЙТҲда ИИО ходими ҳалок бўлгани айтилган. Ҳолат юзасидан вилоят Ички ишлар бошқармаси Матбуот хизмати маълумот берди.\nҚайд этилишича, кеча, 1 октябрь куни соат 09:40 атрофида Қарши тумани ҳудудидан ўтган 4Р-90 “Қарши-Бешкент-Касби-Помуқ” автомобиль йўлининг 10-километрида 18 ёшли фуқаро (ҳайдовчилик гувоҳномасига эга эмас) Д.Х. бошқарувида бўлган Cobalt ҳамда 24 ёшли Д.Т. бошқарувида бўлган “ВАЗ 2107” русумли автомобиллар иштирокида тўқнашув содир бўлган.\nОқибатда, “ВАЗ 2107” русумли автомобиль ҳайдовчиси, хизмат вазифасини бажарётган профилактика инспектори Д.Т. тан жароҳатлари билан шифохонада вафот этган. Шунингдек, ушбу автомобиль йўловчиси, 25 ёшли Ш.Ҳ. тан жароҳати билан шифохонага ётқизилган.\nХабарга кўра, мазкур ЙТҲ юзасидан Қарши туман прокуратураси томонидан терговолди суриштирув ҳаракатлари олиб борилмоқда.\n06 Декабрь 13:01 80442\n06 Декабрь 19:56 54747\n06 Декабрь 09:20 31527


БАҲОРДА ТУFИЛГАНЛАР ҚАНДАЙ ФЕЪЛ-АТВОРЛИ БЎЛИШИНИ БИЛАСИЗМИ?\nПсихологлар томонидан инсонларнинг қандай феъл-атворга эга эканликларини аниқлаш бўйича жуда кўп тадқиқотлар ўтказилганлигини барчамиз яхши биламиз. Уларнинг таъкидлашича, ҳатто, қайси фаслда туғилганлиги ҳам киши феъл-атворининг шаклланишида муҳим аҳамият касб этар экан.\nХўш, баҳор фаслида туғилган инсонлар қандай характер, феъл-атворга эга бўлади? Бу хусусда психологлар қуйидаги фикрларни баён этади.\nБаҳор фаслида туғилган инсонлар жисмоний ва руҳий жиҳатдан нозикроқ, тез касал бўладиган, салга ранжийдиган бўлишади. Бу инсонлар табиатан жиззаки, қатъиятсиз, кўпинча ўзларинигина ўйлайдиганлар тоифасидан. Уларнинг кўпчилиги жудаям иқтидорли, билимли ва мулоҳазали бўладилар, аммо камтар ва ўзларига ишонмаганликлари туфайли бирон бир соҳада лаёқатларини юзага чиқаришда қийналадилар. Ҳазилни яхши тушунади, хотиралари эса мустаҳкам бўлади.\nАйниқса, март ойида туғилганлар ташқи кўринишларига алоҳида аҳамият беришади. Улардан яхши дипломат ва нотиқ чиқади. Яна турли жойларда баҳорда туғилган болаларга ўзларидаги руҳий ва жисмоний нозикликни енга олишлари учун оғирроқ исм қўйиш кераклиги ҳақида иримлар ҳам бор.


Тадбиркорликка—кенг йўл: асаларичилик |\nТадбиркорликка—кенг йўл: асаларичилик\nУСТОЗ-ШОГИРД АНЪАНАСИ ДАВОМ ЭТМОҚДА\nАзал-азалдан етти хазинанинг бири, минг дардга даво деб таърифланувчи неъмат—асал етиштиришнинг сир-асрорлари авлоддан-авлодга, устоздан-шогирдга ўтиб, ўргатиб келинган. Бу борада фарғоналик, хусусан, қўштепалик асаларичиларнинг ҳам алоҳида тажрибаси, ўз услуби бор. Яқинда туманимизнинг аксарият асаларичилари жам бўлган тадбирни уюштиришдан ҳам мақсад шу—ўзаро тажриба алмашиш, ютуқ ва камчилик- ларни сарҳисоб қилишдан иборат бўлди. Ўттиз йиллик тажрибага эга фахрий асаларичи Мамиржон ака Холматов ташаббуси билан анъанага айланган машварат ҳар йили бир бор ўтказиб борилади.\n—Кўриб турганингиздек, даврамизда кўп йиллик миришкор асаларичилар билан бир қаторда соҳада эндигина иш бошлаганлар ҳам бор,—дейди Мамиржон ака.—Йиғилишимиз айнан шу асосда—устоз-шогирд анъанасини давом эттиришни кўзлаб ташкилланган. Бир пиёла чой устида фикр алмашиб, ёшларга тавсия ва маслаҳатларни бериб борамиз.\nМамиржон ака “Ташаббус” кўрик-танловининг туман босқичи иштирокчиси, ўз тажрибасини ёш авлодга ўргатиш борасида кўрсатган хизматлари учун вилоят асаларичилар уюшмасининг махсус фахрий ёрлиғи билан тақдирланганлар. Суҳбатдошимиз Фарғона асаларичилигида охирги йилларда рўй берган ўзгариш ва янгиликлар ҳақида тўлқинланиб гапирар эканлар, Биринчи Президентимиз Ислом Каримовнинг соҳа тараққиётига қўшган ҳиссаларини алоҳида таъкидладилар. Дарҳақиқат, 2016 йили вилоятимиз марказида асаларичилар уюшмасининг янги биноси қурилиши, унда цехлар ишга туширилиши, республикада ягона асаларичилик ўқув маркази ташкил қилиниши ушбу фикрнинг яққол далилидир.\nХулоса қилиб айтганда, соҳанинг истиқболи порлоқ эканлиги бегумон. Бундай ривожланишда туманимиз вакилларининг ҳам улуши борлиги эса қувонарлидир.\nСуратда: Мамиржон Холматов шогирдлари Аҳроржон Охунов, Абобакир Хўжаев, Раҳматжон Аҳмадалиевлар билан.\nМатн ва сурат муаллифи: Б. РЎЗИОХУНОВ.


«Агар жадидларимиз қирғин қилинмаганда эди, ҳозир бизда «тўртинчи ренессанс» бўларди. Агар ота-боболаримиз қириб ташланмаганда эди, уларнинг билими, уларнинг илми билан катта кашфиётлар қилинарди, деган президент.\nПрезидент Шавкат Мирзиёев 29 январ куни Тошкент Ислом цивилизацияси марказига ташриф буюрди. Kun.uz мухбирига кўра, ташриф доирасида ўтган бино тақдимотида президент Мирзиёев жадидлар қирғини борасида ўз фикрларини билдирди.\n«Агар жадидларимиз қирғин қилинмаганда эди, ҳозир бизда «тўртинчи ренессанс» бўларди. Агар ота-боболаримиз қириб ташланмаганда эди, уларнинг билими, уларнинг илми билан катта кашфиётлар қилинарди. Лекин улар йўқ қилинди.\nХўш, биринчи марта Ўрта Осиёдан Германияга бориб ўқиганлар қаердан эди? Биздан эди. Уларни ҳам ўша жойнинг ўзида бориб яксон қилиб келишди.\nЎз вақтида биздаги янгилик, кашфиёт ва тарихни ҳам китобларга ўз билганича, ўзига керагича киритишди. Керакмасини йўқ қилишди», – деди давлат раҳбари.\nУнга кўра, эндиликда Ўзбекистонда илмга эътибор берилса, муаммоларга ҳам ечим топилади, кашфиётлар ҳам, янгиликлар ҳам бўлади.\nИслом цивилизацияси маркази ёшларга, катталарга, адашганларга ҳам, умуман халқимизга мана шуларни ўргатиши, руҳий куч бериши керак.\nБу ерга кирганлар ўз ортида, тарихида қандай буюк шахслар, буюк мерос борлигини тушуниб кетиши керак, деди Шавкат Мирзиёев.\n12:30 / 09.09.2021\nҲокимликка номзод туман кенгашида энг кўп депутатлик ўрнини эгаллаган партия гуруҳи томонидан илгари сурилади - Президент\nШароит яратиб берилса, ёшлар давлатга кўмакчи бўлади – президент\n11:06 / 13.04.2021


Ўз даврининг батлимуси\nМирзо Улуғбек ҳукмдорлиги пайтида Самарқанд нафақат Мовароуннаҳрнинг, балки бутун Шарқнинг маданият, санъат ва илм-фан марказларидан бирига айланди. Шарқда иккинчи Ренессанс — Уйғониш даври ана шу пайтга тўғри келди. Буни ғарб олими Франсуа Вольтер “Транссоксианада илмий академиянинг гуллаб-яшнаган даври” сифатида эътироф этади. Муаррих Зайниддин Восифий “Бадоъйи ул-вақоъйи” асарида 1420 йилдан бошлаб “Самарқанд алломалар масканига айланди. Бу ерга 150 дан ошиқ аллома, ўз даврининг улуғлари тўпландилар. Бундай кўп алломаларни тўплашга Самарқанддан илгари бирорта шаҳар муяссар бўлмаганди”, деб ёзади.\nДарҳақиқат, бу даврда Самарқандда Шарқнинг буюк қомусий алломалари бўлган Муҳаммад Ҳавофий, Тафтазоний, Мир Саййид Шариф Журжоний, Қозизода Румий, Ғиёсиддин ал-Коший кабилар тўпланган, мадрасаларда мударрислик қилишар, аксарияти расадхонада илмий фаолият юритишарди. Ана шундай алломалар даврасида Мирзо Улуғбек учун ардоқли, фарзанди аржуманддек бўлган яна бир улуғ аллома, ўз даврининг Батлимуси (Птолемейи) деб шуҳрат қозонган Али Қушчи ҳам бор эди.\nТемурийлар ва ундан кейинги даврларда ёзилган тарихий асарларда Али Қушчи хусусида кўп фактлар тилга олинган бўлса ҳам алломанинг ёшлик йиллари ҳақида маълумотлар тўла эмас. Унинг Самарқандда таваллуд топгани, отаси темурийлар саройида қушларга қаровчи Муҳаммад исмли инсон бўлгани, Қушчи лақаби уларга ана шу сабабли берилгани тилга олинади. Лекин унинг қачон туғилгани тўғрисида аниқ маълумот йўқ. Муаррихларнинг баъзилари уни XIV асрнинг охирларида таваллуд топган десалар, бошқалари XV асрнинг бошларида дунёга келган дейишади. Бу ўринда биринчи тоифа муаррихларининг фикрлари ҳақиқатга яқин. Бунинг сабаби бор. Бўлғуси аллома 1415-1417-йилларда Самарқанддан Кирмонга кетиб, у ерда олимлардан таълим олиб, машҳур астроном, математик ва файласуф аллома, XIII асрда яшаб ўтган Хожа Насриддин Тусийнинг “Тажвид” асарига “Хожа “Тажвиди”нинг шарҳи” асарини ёзади. Фалсафага оид бу асарга шарҳ ёзиш учун ҳар қандай одамга иқтидор ва билимдан ташқари ҳаё тий тажриба ҳам бўлиши керак эди. Демак, у бу асарни ёзган пайтида 20 ёшдан кам бўлмаган. Алломанинг тўлиқ исми Алоуддин Али ибн Муҳаммад ал-Қушчи бўлиб, отаси вафотидан кейин Мирзо Улуғбек тарбиясига ўтади. У бошланғич ва шеърий билимларни Самарқанд олимларидан, математика ва астрономия соҳасида етук маълумотни Қозизода Румий, Мирзо Улуғбек, Ғиёсиддин Коший кабилардан олади. Шу туфайли ўз даврининг етук алломаси бўлиб етишади.\nАли Қушчи умрининг аксарият қисми Самарқандда ўтади. Фаолиятини илм-фанга бағишлайди. Дастлаб Мирзо Улуғбек мадрасасида мударрислик қилади. Кейин шаҳарнинг Кўҳак тепалигида барпо этилган расадхонада астрономиядан илмий кузатишлар олиб боради. Ҳаётини, илмий фаолиятини устози Мирзо Улуғбекка, унинг улуғ асари “Зижи жадиди Гурагоний”нинг яратилишига бағишлайди. Мирзо Улуғбек “Зиж”нинг муқаддимасида бундай деб ёзади: “Ишнинг бошланиши олимлар алломаси, камолот ва ҳикмат байроғини ўрнатган, таҳлил ва таҳқиқ маслакида бўлган Қозизода Румий деб шуҳрат қозонмиш жаноби ҳазрат Мавлоно Салоҳ ал-милла ваддин Мусонинг ва ҳазрат мавлонои Аъзам, оламдаги ҳукамоларнинг ифтихори, қадимги билимларда мукаммал, масалалар мушкилотларини ҳал этувчи Мавлоно Ғиёс ал-милла виддин Жамшид, иккисининг қўллаши ва ёрдамида бўлади. Аҳвол бошида ҳазрат Мавлоно Ғиёсиддин Жамшид бу жаҳон дорулғурурдан у жаҳон дорулсурурга рихлат этди. Иш асносида, ҳали бу муҳим асар бажарилиб тугатилмасидан, ҳазрат устоз Қозизода парвардигор раҳматига пайваста бўлди. Бироқ ёш олим Али ибни Муҳаммад Қушчи болалик йилларидан фанлар соҳасида илғорлаб борди, унинг тармоқлари билан машҳур бўлди. Умид ва ишонч комилки, унинг шуҳрати, иншааллоҳ, яқин замон ва тез онларда жаҳон атрофлари ва мамлакатларга тарқалади. Бу муҳим китоб унинг ҳамкорлигида тамомила ёзилиб бўлди. Юлдузларнинг сифатларидан кузатилган барча нарсалар имтиҳон қилиниб, бу китобга киритилиб собит этилди”.\nМирзо Улуғбек шогирди Али Қушчига миннатдорлигини билдиришда юқоридагилар билан кифояланиб қолмайди, у яна бундай ёзади: “Зиж” фарзанди аржуманд Али ибн Муҳаммад Қушчи иттифоқлигида маҳорат билан поёнига етказилди”. “Фарзанди аржуманд”. Улуғ алломанинг Али Қушчига берган бу баҳоси унинг устозига қилган хизматларининг, илм-фан оламидаги буюк ишларининг эътирофи эди.\n1449 йилда Мирзо Улуғбек ўлимидан кейин Самарқандда темурий шаҳзодалар ўртасида тахт учун курашлар кучаяди, олимларга, илм-фанга эътибор сусаяди. Натижада Али Қушчи бу ердаги илмий фаолиятини тўхтатади. У ҳаж сафари муносабати билан шаҳарни тарк этади. Бир фурсат Хуросонда, кейин Озарбайжоннинг Табриз шаҳрида яшайди. Илмий асарлар яратади. Кичик Осиё мамлакатлари мадрасалари фаолияти, алломалари билан танишади. XV асрнинг 70-йиллари бошида Туркияга боради. Уни Туркия султони Абул Вотиҳ Султон Муҳаммад Иккинчи яхши кутиб олади. Султон алломага Истанбулда доимий яшаб, илмий ишлар билан шуғулланишни таклиф қилади. У бу таклифни қабул қилади. Шундан кейин, муаррихларнинг ёзишича, “Али Қушчи Табризга қайтиб, у ерда турган икки юзга яқин қариндош-уруғи ва яқинини олиб Истанбулга келади. Аллома умрининг охирги йилларини шу шаҳарда ўтказади”. У 1474 йилнинг 17 декабрида вафот этади ва Истанбулдаги Абу Аййуб Ансорий мақбарасига дафн этилади. Унинг ўлими тўғрисидаги аниқ маълумотни набираси, муаррих, шоир Мирам Чалабий шеърий мисраларда бундай ифодалайди:\nМавлоно Али Қушчи илм-фан дарғаси,\nЖаннат боғига қадам қўймиш санаси:\nҲижрий саккиз юз етмиш тўққиз бораси,\nШанба – шаъбоннинг етинчи кун ораси.\nШундай қилиб Самарқандда бошланган, илм-фанга бағишланган ҳаёт Истанбулда поёнига етади.\nТарихий битикларда Али Қушчининг Истанбулда қисқа муддат яшагани, лекин кўплаб илмий ишларни амалга оширгани хусусида маълумотлар берилади. У бу шаҳардаги Аё София мадрасасида бош мударрис вазифасида ишлайди. Астрономия илмидан талабаларга сабоқ беради. Шу билан бирга, аллома бу ерда расадхона ҳам қурдиради. XVI асрда яшаб ўтган аллома Ғиёсиддин Шерозий у ҳақда тўхталиб: “Али Қушчи ўрта асрларда Мовароуннаҳрда ривож топган аниқ фанлар соҳасидаги буюк олимларнинг энг сўнгги намояндаси бўлиш билан бирга, Туркияда биринчи ва энг машҳур аллома эди. Ушбу аллома Истанбулга келгунга қадар астрономия соҳасида бу ерда унинг даражасида бирор соҳиб вуқуфи бўлмаганди. Аллома усмонли турклар юртида астрономия илмига асос солди ва бу илмнинг тараққиёт йўлини белгилаб берди”, деб ёзади.\nАли Қушчининг илм-фан тарихидаги яна бир улуғ хизмати ўзидан кейин буюк алломалар сулоласига асос солгани билан ҳам ўлчанади. Унинг қизларидан бири устози Қозизода Румийнинг Қутбиддин исмли ўғли билан турмуш қуради. Бу оиладан Шарқда Мирам Чалабий, Котиб Чалабий, Ғарбда эса Ҳожи Халифа номлари билан танилган улуғ аллома етишиб чиқади. Камолиддин исмли ўғли мантиқ, араб тили наҳви, фалсафадан етук аллома сифатида ислом оламига танилади. Яна бир фарзандидан мантиқ, тарих, фиқҳ илмида замонасининг ягонаси бўлган, қадим Шошда яшаб ижод этган Ҳофиз Кўхакий дунёга келади. Ҳофиз Кўҳакийнинг ўғли эса Абдуллоҳ ибн Ҳофиз Султон Муҳаммад номи билан алломалар ўртасида шуҳрат қозонган. Умуман, бу сулоладан кейинчалик ўндан ортиқ алломалар, шоирлар, табиблар, муаррихлар етишиб чиққан ва илмфан, маданият юксалишига хизмат қилганлар.\nАли Қушчи илмий меросини ўрганган олимларнинг маълумотларига кўра, у ҳаёти давомида 40 дан ошиқ асар, рисола яратган. Бугунги кунгача шулардан 20 дан кўпроғи етиб келган. Бу асарларнинг аксарияти арифметика, математика, геометрия ва астрономия фанлари тадқиқига бағишланган. Жумладан, унинг “Рисола фил-ҳисоб” асарида ўнлик, олтмишлик ҳисоблаш тизимлари, ҳандаса илми таҳлил этилади. Бу рисола ўз даврида қомусий асар сифатида улуғланган. 1426 йилда ёзилган “Рисолаи қусур” асарида аллома ўнлик касрлар тушунчасини ва ўнлик касрлар ёрдамида иррационал квадрат илдиз чиқариш усулини дунё илмида илк бор баён этади. Ёхуд “Рисола ал-Муҳаммадийа фил-ҳисоб” асарида алгебра, геометрия, тригонометрияга оид масалалар хусусида тўхталади. Унда фанга “мусбат” ва “манфий” ибораларини киритади. Бу амаллар ушбу рисолада биринчи бор ҳозирги қўлланилаётган даражада ишлатилади. Араб тилида ёзилган “Ал-мисол ал-ҳандаса” рисоласида аллома айланага ўтказилган уринма ҳосил қилган бурчак ҳақидаги теоремани исботлайди. Бу теорема кейинчалик фанда улуғ кашфиётларнинг юзага келишига йўл очиб беради. Али Қушчи “Астрономия илми ҳақида рисола” асарида Самарқанд мактаби олимларининг астрономия соҳасида эришган ютуқларини кенг изоҳлайди. Улуғбек расадхонаси ҳақида, унинг “Зижи” яратилиши хусусида ноёб маълумотларни келтиради. Алломанинг “Улуғбек “Зиж”ига шарҳи” ҳам астрономия соҳасидаги нодир асарлардан биридир. Бу шарҳни дастлаб Ғиёсиддин Коший ёза бошлаган эди. Унинг вафотидан кейин Қозизода Румий шарҳни битишни давом эттиради. Румийга ҳам шарҳни якунлаш насиб этмайди. Натижада Али Қушчи шарҳни охирига етказади. Ушбу шарҳ Мирзо Улуғбек “Зижи”нинг дунё илм-фанидаги амалий ютуқларини яққол намоён қилади. Ундаги факт ва маълумотлар аниқлиги, ҳаққонийлиги билан ажралиб туради. Бу олимнинг фидойи меҳнатлари самараси эди.\nАли Қушчи жаҳон илм-фан тарихига беқиёс илмий мероси билан биргаликда яна бир улуғвор хизмати учун ҳам муҳрланган. Бу хизмат асосида Шарқ илм-фанини Европага тарғиб қилиш, Мирзо Улуғбек ижодий мероси ва унинг “Зижи жадиди Гурагоний” асари билан европаликларни таништиришдан иборат фаолият ётади.\nАллома умри давомида илм-фаннинг муайян бир соҳалари билан шуғулланиб қолмади. У барча соҳаларга доир етук асарлар яратди. Унинг араб тилида ёзган “Маҳбуб ул-ҳамойил фи кашфил масойил” деб номланган асари бор. Асар 20 бобдан иборат. Ҳар бир боб алоҳида фанга бағишланган. Шу жиҳатдан уни қомусий асар дейиш мумкин. У 1430 йилда Самарқандда ёзган “Рисолаи мантиқ”, “Рисола ал-муфрадия”, “Рисола ал-Истиорат”, “Ал-унут ва заваҳир фил-назмил жавоҳир” асарларида мантиқ илми хусусида сўз боради. Бу илмнинг Шарқ халқлари ҳаётида тутган ўрни, туронликлар унинг илмий асосчилари бўлганликлари ҳақида фикр юритади. Ушбу илмнинг янги, мураккаб ҳукмлари, қоидалари асосини очиб беради. У “Мантиқ — тафаккурдаги хатолардан халос қиладиган восита, янги билимлар пайдо қилиш учун асос”, деб ёзади. Алломанинг фалсафага оид асарлари орасида “Рисола татаъллақ би куийа” (“Умумиятга алоқадор рисола”)си алоҳида ажралиб туради. Бунда у коинот, инсон ва ақлни қамраб олувчи дунё манзарасини яратади. Дунё манзараси эса борлиқ ҳақидаги таълимот, коинот жумбоқлари, модда ва унинг шакллари, жисмоний ва руҳий муносабатлар, билиш муаммолари, тил ва тафаккур алоқалари кабиларни қамраб олади. Али Қушчининг Тафтазоний, Қутбиддин Шерозий, Ғиёсиддин Коший, Насриддин Тусий, Мирзо Улуғбек, Маҳмуд Чағминий каби улуғ алломалар асарларига шарҳлар, ҳошиялар битгани унинг ниҳоятда иқтидорли, кенг қамровли, қувваи ҳофизаси кучли инсон бўлганидан дарак беради.\nАли Қушчининг бугунги кунгача етиб келган, лекин илмий тадқиқ қилинмаган, жамоатчилик эътиборига ҳавола этилмаган кўплаб асарлари мавжуд. Шулардан бири “Шарҳ ар-рисола ал-Азудия” деб номланади. У Иззиддин ибн Аҳмад Ижиний асарига битилган шарҳ ҳисобланади. Араб тилида битилган бу асар Али Қушчини тилшунос олим сифатида намоён қилади. Шунингдек, алломанинг “Тиббиётга мансуб мўъжаз рисола” деб аталган асари ҳам бор. Бу асар мўъжаз деб сифатланса ҳам ҳажми катта. Унда XV аср табобати, касалликлар, уларнинг олдини олиш, даволаш йўллари, тиб илмининг энг муҳим муаммолари ҳақида сўз юритилади. Аллома яна бир асарини фиқҳ илмига бағишлаган. “Шарҳ рисола ал-фиқҳ” деб аталган бу асарда Имом Аъзам мазҳабига асос солган машҳур имом Абу Ҳанифа Нўъмон томонидан ёзилган “Ал-фиқҳ” рисоласи шарҳланади. Ислом қонуншунослигининг манбалари, асослари таҳлил қилинади. У бошқа бир асари “Тавҳид калимасига алоқадор рисола”да илоҳиётга доир муаммоларни қаламга олади. Дунё олимлари орасида биринчи бўлиб диний ва дунёвий фанларни ўзаро чоғиштириш асосида ўрганиш масаласини ўртага ташлайди. “Хитойнома” Али Қушчининг географияга оид асари ҳисобланади. Аллома 1438 йилда Мирзо Улуғбек томонидан Хитойга элчи қилиб юборилади. У элчиликдан қайтгандан кейин бу мамлакатнинг табиати, иқлими, аҳолиси урф-одатлари тўғрисида асар яратади. Асарга математика, географияга оид илмий мулоҳазалар билан бирга ўша давр дунё харитаси ҳам киритилган. Алломанинг бу асарлари келгусида кенг тадқиқ этилса, дунё илм-фани тарихи кўплаб янги маълумотлар билан бойиши шубҳасиз.\nАли Қушчи жаҳон илм-фан тарихига беқиёс илмий мероси билан биргаликда яна бир улуғвор хизмати учун ҳам муҳрланган. Бу хизмат асосида Шарқ илм-фанини Европага тарғиб қилиш, Мирзо Улуғбек ижодий мероси ва унинг “Зижи жадиди Гурагоний” асари билан европаликларни таништиришдан иборат фаолият ётади. XV асрнинг 50-йилларида Истанбул шаҳри Шарқ ва Ғарб маданиятлари, илм-фани вакиллари учрашадиган жой бўлиб қолганди. Ўша даврда Европада Шарқ фанига, маданиятига қизиқиш кучайганди. Истанбулга Италия, Германия, Голландия, Франция, Австрия, Испания каби мамлакатлардан олимлар, маданият намояндалари келган эди. Али Қушчи Истанбулда пайтида Германиядан келган олимлар ундан сабоқ оладилар. Шарқ математикаси, астрономияси Мирзо Улуғбек ва унинг “Зижи” ҳақидаги маълумотлардан ана шу немис олимлари илк бор хабардор бўладилар. Улар Али Қушчи ишлатган “косинус” сўзи шарафига кейинчалик “Коссистлар” номи билан Европада таниладилар. Инглиз олими Томас Ҳайд бу хусусда тўхталиб, “Коссислар Али Қушчидан Шарқ фанлари ва Мирзо Улуғбек илмий меросини чуқур ўзлаштириб, Европага тарқатдилар. Натижада Европа илм-фанида янгиланиш пайдо бўлди. Бу эса XVII асрда Европада уйғониш даврини бошлаб берди. Али Қушчи Улуғбек меросини тарғиб қилиш орқали бу даврнинг тамал тошини қўйиб берди”, деб ёзади.\nШу билан бирга, Европада ва жаҳоннинг кўплаб мамлакатларида Али Қушчи илмий меросини ўрганиш ишлари XVII асрнинг бошларидан бошланади. Аллома асарларининг ноёб қўлёзмалари дунёнинг турли мамлакатлари хазиналарида тўпланади ва уларни тадқиқ этишга киришилади. Бу илмий тадқиқотлар бугунги кунда давом этмоқда.\nАллома бутун ҳаёти ва фаолиятини илм-фан йўлига бағишлади. Асарлари халқимизнинг ўлмас меросига айланди. Эндиликда унинг асарлари устози Мирзо Улуғбек мероси билан биргаликда мамлакатимизда кенг тадқиқ қилинмоқда.\nЎзбекистонда хизмат кўрсат журналист


Кун фотоси: Саида Мирзиёева ва Комил Алламжонов жамоат билан намоз ўқиди | Qalampir.uz\nКун фотоси: Саида Мирзиёева ва Комил Алламжонов жамоат билан намоз ўқиди\nЖамият\t20 Апрель 10:24 18116\nМасс-медиа фонди раҳбарлари Саида Мирзиёева ва Комил Алламжонов Milliy TV телеканали билан Рамазон ойи муносабати билан “Ramazon diydor” лойиҳасини йўлга қўйди. Ушбу лойиҳа доирасида хайрия ифторлари ўтказилади.\n“Илк ифторни бугун 17Б-сонли уй аҳолиси учун ўтказдик.\nУшбу уйда яшовчилар билан бизни умумий хотиралар ва эмоциялар боғлагани сабабли, бу кечани улар билан ўтказишга қарор қилдим. 2019 йилга қадар ушбу уй “Ўзбекистон” нашриётига тегишли бўлиб, ундаги квартиралар ўз ходимлари ва уларнинг оилалари учун ижарага берилар эди.\n2019 йилда эса биз AОКAда фаолиятимизни бошлагач, уйни уларнинг тасарруфига ўтказиш тўғрисида қарор қабул қилинди. Натижада уларнинг ҳам қонуний яшаш жойи ва келажакка бўлган ишончи пайдо бўлди.\nСамимий муҳитда ажойиб учрашув бўлди. Бирга ифторлик қилдик, дуода бўлдик ва турли мавзуларда суҳбат қурдик”, деб ёзади Саида Мирзиёева.\n“2019 йилда AОКAга раҳбарликка тайинланганимизда, Президент томонидан қўйилган аҳоли турмуш даражасини ошириш вазифаси доирасида 50 та хонадони йиллар давомида фаолият юритиб келаётган, уйга муҳтож ходимларимиз номига бепул ўтказиб берган эдик.\nБугун уларнинг уйларида бўлдик, самимий, содда ва меҳнаткаш одамларимизни кўриб, одам янада хурсанд бўлди”, деб ёзган Алламжонов.\nМаълумот учун, Масс-мeдиа фонди раиси ўринбосари Саида Мирзиёева сўнгги чиқишларида Ислом дини аргументларидан кўп фойаланмоқда.\nХусусан, Саида Мирзиёева “Заковат” кастингидаги нутқини Қуръон билан бошлаб, ҳадис билан якунлаганди.\nКейинчалик, Президент Шавкат Мирзиёевнинг тўнғич қизи ижтимоий тармоқлардаги саҳифаларида 2013 йил Ҳаж сафаридаги таассуротлари билан ўртоқлашди.\n06 Декабрь 13:01 78838\n06 Декабрь 19:56 53277\n05 Декабрь 18:58 33478\n05 Декабрь 17:59 30143